CELEX: 32021R0280
Language: el
Date: 2021-02-22 00:00:00
Title: Εκτελεστικός κανονισμός (ΕΕ) 2021/280 της Επιτροπής της 22ας Φεβρουαρίου 2021 για την τροποποίηση των κανονισμών (ΕΕ) 2015/1222, (ΕΕ) 2016/1719, (ΕΕ) 2017/2195 και (ΕΕ) 2017/1485 προκειμένου να ευθυγραμμιστούν με τον κανονισμό (ΕΕ) 2019/943 (Κείμενο που παρουσιάζει ενδιαφέρον για τον ΕΟΧ)

23.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 62/24
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/280 ΤΗΣ ΕΠΙΤΡΟΠΗΣ
         της 22ας Φεβρουαρίου 2021
         για την τροποποίηση των κανονισμών (ΕΕ) 2015/1222, (ΕΕ) 2016/1719, (ΕΕ) 2017/2195 και (ΕΕ) 2017/1485 προκειμένου να ευθυγραμμιστούν με τον κανονισμό (ΕΕ) 2019/943
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/943 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχετικά με την εσωτερική αγορά ηλεκτρικής ενέργειας (1), και ιδίως το άρθρο 59 παράγραφοι 1 και 2 και το άρθρο 60 παράγραφος 1,
         Εκτιμώντας τα ακόλουθα:
         
                     (1)
                  
                  
                     Η εισαγωγή εναρμονισμένων κανόνων για το εμπόριο ηλεκτρικής ενέργειας και τη λειτουργία του δικτύου μέσω κωδίκων και κατευθυντήριων γραμμών δικτύου ηλεκτρικής ενέργειας έχει αποδειχθεί ζωτικής σημασίας για την επίτευξη ενοποιημένης αγοράς ηλεκτρικής ενέργειας στην Ένωση.
                  
               
                     (2)
                  
                  
                     Οι κανονισμοί (ΕΕ) 2015/1222 (2), (ΕΕ) 2016/1719 (3), (ΕΕ) 2017/2195 (4) και (ΕΕ) 2017/1485 (5) της Επιτροπής προβλέπουν σημαντικούς κανόνες για την εύρυθμη λειτουργία της εσωτερικής αγοράς ηλεκτρικής ενέργειας, καθώς καθορίζουν λεπτομερείς κανόνες που πρέπει να ακολουθούν οι ρυθμιστικές αρχές για τον από κοινού καθορισμό των όρων και προϋποθέσεων ή των μεθοδολογιών που απαιτούνται για την ευθυγράμμιση του εμπορίου ηλεκτρικής ενέργειας και τη λειτουργία του δικτύου στην Ένωση.
                  
               
                     (3)
                  
                  
                     Η διαδικασία υιοθέτησης όρων και προϋποθέσεων ή μεθοδολογιών στην πράξη κατέδειξε ότι θα πρέπει να αποσαφηνιστούν δύο πτυχές της διαδικασίας υιοθέτησης.
                  
               
                     (4)
                  
                  
                     Οι κανονισμοί (ΕΕ) 2019/942 του Ευρωπαϊκού Κοινοβουλίου και του Συμβουλίου (6) και (ΕΕ) 2019/943 τροποποίησαν το κανονιστικό πλαίσιο της εσωτερικής αγοράς ηλεκτρικής ενέργειας, συμπεριλαμβανομένης της διαδικασίας συμφωνίας όρων και προϋποθέσεων ή μεθοδολογιών.
                  
               
                     (5)
                  
                  
                     Όπως ορίζεται στο άρθρο 5 παράγραφος 2 του κανονισμού (ΕΕ) 2019/942, οι όροι και οι προϋποθέσεις ή οι μεθοδολογίες που απαιτούσαν προηγουμένως την έγκριση όλων των ρυθμιστικών αρχών εγκρίνονται πλέον άμεσα από τον Οργανισμό Συνεργασίας των Ευρωπαϊκών Ρυθμιστικών Αρχών Ενέργειας («ο Οργανισμός»). Οι κανονισμοί (ΕΕ) 2019/942 και (ΕΕ) 2019/943 προβλέπουν επίσης ότι οι εθνικές ρυθμιστικές αρχές και ο Οργανισμός έχουν το δικαίωμα να αναθεωρούν και να τροποποιούν τις προτάσεις για όρους και προϋποθέσεις ή μεθοδολογίες που υποβάλλονται από τους διαχειριστές των συστημάτων μεταφοράς («ΔΣΜ») και τους ορισθέντες διαχειριστές αγοράς ηλεκτρικής ενέργειας («NEMO»).
                  
               
                     (6)
                  
                  
                     Οι κανονισμοί (ΕΕ) 2019/942 και (ΕΕ) 2019/943 ορίζουν επίσης ότι οι εθνικές ρυθμιστικές αρχές και ο Οργανισμός είναι υπεύθυνοι για την έγκριση των τελικών κειμένων των όρων και των προϋποθέσεων ή των μεθοδολογιών και ότι έχουν το δικαίωμα να αναθεωρούν και να τροποποιούν τις προτάσεις των ΔΣΜ ή των NEMO προκειμένου να διασφαλίζεται ότι συνάδουν με τους στόχους των κανονισμών (ΕΕ) 2015/1222, (ΕΕ) 2016/1719, (ΕΕ) 2017/2195 και (ΕΕ) 2017/1485 και συμβάλλουν στην ολοκλήρωση της αγοράς, τη μη διακριτική μεταχείριση, τον αποτελεσματικό ανταγωνισμό και την εύρυθμη λειτουργία της αγοράς ηλεκτρικής ενέργειας.
                  
               
                     (7)
                  
                  
                     Αυτές οι αλλαγές θα πρέπει να αντικατοπτρίζονται στους κανονισμούς (ΕΕ) 2015/1222, (ΕΕ) 2016/1719, (ΕΕ) 2017/2195 και (ΕΕ) 2017/1485.
                  
               
                     (8)
                  
                  
                     Η εμπειρία από την υπάρχουσα διαδικασία ανάπτυξης όρων και προϋποθέσεων ή μεθοδολογιών, συμπεριλαμβανομένης της πρόσφατης νομολογίας και των καθυστερήσεων στη συμφωνία σχετικά με ορισμένους όρους και προϋποθέσεις ή μεθοδολογίες, κατέστησε απαραίτητη την αναθεώρηση της κανονιστικής διαδικασίας για τον ορισμό όρων και προϋποθέσεων ή μεθοδολογιών προκειμένου να διασφαλιστεί η έγκαιρη έγκρισή τους.
                  
               
                     (9)
                  
                  
                     Σύμφωνα με την πρόσφατη νομολογία του Δικαστηρίου (7), ο κανονισμός (ΕΕ) 2015/1222 επιτρέπει σε κάθε εθνική ρυθμιστική αρχή να ζητεί τροποποιήσεις σε προτάσεις για όρους και προϋποθέσεις ή μεθοδολογίες από τους ΔΣΜ ή τους ΝΕΜΟ. Μια τέτοια δυνατότητα μπορεί ενδεχομένως να οδηγήσει σε μια σειρά πολλαπλών μεμονωμένων αιτημάτων τροποποίησης και αντίστοιχων τροποποιημένων προτάσεων για όρους και προϋποθέσεις ή μεθοδολογίες, χωρίς ρεαλιστική προοπτική έγκαιρης έγκρισης και εφαρμογής. Κάτι τέτοιο θα μπορούσε όχι μόνο να οδηγήσει σε σημαντικές καθυστερήσεις στην ανάπτυξη όρων και προϋποθέσεων ή μεθοδολογιών, αλλά τα μη συντονισμένα μεμονωμένα αιτήματα για αλλαγές προτάσεων για όρους και προϋποθέσεις ή μεθοδολογίες θα μπορούσαν επίσης να δημιουργήσουν ανασφάλεια δικαίου, καθώς θα παρέμενε αβέβαιο ποιο αίτημα τροποποίησης θα πρέπει τελικά να επικρατήσει. Προκειμένου να αποφευχθεί αυτή η κατάσταση, οι κανονισμοί (ΕΕ) 2015/1222, (ΕΕ) 2016/1719, (ΕΕ) 2017/2195 και (ΕΕ) 2017/1485 θα πρέπει να ορίζουν σαφή διαδικασία για τον συντονισμό των αιτημάτων τροποποίησης όσον αφορά όρους και προϋποθέσεις ή μεθοδολογίες.
                  
               
                     (10)
                  
                  
                     Η διαδικασία συντονισμένων αποφάσεων σχετικά με όρους και προϋποθέσεις ή μεθοδολογίες είναι πανομοιότυπη στους κανονισμούς (ΕΕ) 2015/1222, (ΕΕ) 2016/1719, (ΕΕ) 2017/2195 και (ΕΕ) 2017/1485. Επίσης, η διαδικασία για την τροποποίηση των τεσσάρων αυτών κανονισμών είναι ίδια. Επομένως, δικαιολογείται η έγκριση των αλλαγών σε αυτούς τους τέσσερις κανονισμούς μέσω ενός μόνο τροποποιητικού κανονισμού.
                  
               
                     (11)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 67 παράγραφος 2 του κανονισμού (ΕΕ) 2019/943,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κανονισμού (ΕΕ) 2015/1222
            Το άρθρο 9 του κανονισμού (ΕΕ) 2015/1222 αντικαθίσταται από το ακόλουθο κείμενο:
            
               
                  «Άρθρο 9
                  Έγκριση των όρων και προϋποθέσεων ή μεθοδολογιών
                  
                     1.   Οι ΔΣΜ και οι ΝΕΜΟ καταρτίζουν τους όρους και τις προϋποθέσεις ή μεθοδολογίες που απαιτούνται κατά τον παρόντα κανονισμό και τα υποβάλλουν προς έγκριση στον Οργανισμό ή στις αρμόδιες ρυθμιστικές αρχές εντός των αντίστοιχων προθεσμιών που προβλέπονται στον παρόντα κανονισμό. Σε εξαιρετικές περιστάσεις, ιδίως σε περιπτώσεις όπου δεν είναι δυνατή η τήρηση προθεσμίας λόγω περιστάσεων εκτός της σφαίρας των ΔΣΜ ή των NEMO, οι προθεσμίες για όρους και προϋποθέσεις ή μεθοδολογίες μπορεί να παραταθούν από τον Οργανισμό για διαδικασίες της παραγράφου 6, από κοινού από όλες τις αρμόδιες ρυθμιστικές αρχές για διαδικασίες της παραγράφου 7 και από την αρμόδια ρυθμιστική αρχή για διαδικασίες σύμφωνα με την παράγραφο 8.
                     Στην περίπτωση που πρόταση όρων και προϋποθέσεων ή μεθοδολογιών σύμφωνα με τον παρόντα κανονισμό πρέπει να καταρτιστεί και να συμφωνηθεί από περισσότερους του ενός ΔΣΜ ή ΝΕΜΟ, οι συμμετέχοντες ΔΣΜ και ΝΕΜΟ συνεργάζονται στενά. Οι ΔΣΜ, με τη βοήθεια του ΕΔΔΣΜ-ηλ, και όλοι οι ΝΕΜΟ ενημερώνουν τακτικά τις αρμόδιες ρυθμιστικές αρχές και τον Οργανισμό σχετικά με την πρόοδο της κατάρτισης των εν λόγω όρων και προϋποθέσεων ή μεθοδολογιών.
                  
                  
                     2.   Όταν οι ΔΣΜ ή οι ΝΕΜΟ που αποφασίζουν επί προτάσεων όρων και προϋποθέσεων ή μεθοδολογιών οι οποίες αναφέρονται στην παράγραφο 6 δεν είναι σε θέση να καταλήξουν σε συμφωνία, η απόφαση λαμβάνεται με ειδική πλειοψηφία. Η ειδική πλειοψηφία πρέπει να επιτυγχάνεται εντός κάθε κατηγορίας ψηφοφορίας των ΔΣΜ και των ΝΕΜΟ. Η ειδική πλειοψηφία επί προτάσεων που αναφέρονται στην παράγραφο 6 απαιτεί την ακόλουθη πλειοψηφία:
                     
                                 α)
                              
                              
                                 των ΔΣΜ ή ΝΕΜΟ που εκπροσωπούν τουλάχιστον το 55 % των κρατών μελών· και
                              
                           
                                 β)
                              
                              
                                 των ΔΣΜ ή ΝΕΜΟ που εκπροσωπούν κράτη μέλη τα οποία συγκεντρώνουν ποσοστό τουλάχιστον 65 % του πληθυσμού της Ένωσης.
                              
                           Η μειοψηφία αρνησικυρίας για αποφάσεις σχετικά με προτάσεις για όρους και προϋποθέσεις ή μεθοδολογίες που αναφέρονται στην παράγραφο 6 περιλαμβάνει ΔΣΜ ή ΝΕΜΟ που εκπροσωπούν τουλάχιστον τέσσερα κράτη μέλη, ειδάλλως θεωρείται ότι επιτυγχάνεται ειδική πλειοψηφία.
                     Για τις αποφάσεις των ΔΣΜ επί προτάσεων όρων και προϋποθέσεων ή μεθοδολογιών που αναφέρονται στην παράγραφο 6, αποδίδεται μία ψήφος ανά κράτος μέλος. Αν υπάρχουν περισσότεροι του ενός ΔΣΜ στην επικράτεια κράτους μέλους, το κράτος μέλος κατανέμει τα δικαιώματα ψήφου μεταξύ των ΔΣΜ.
                     Για τους NEMO που αποφασίζουν επί προτάσεων όρων και προϋποθέσεων ή μεθοδολογιών που αναφέρονται στην παράγραφο 6, αποδίδεται μία ψήφος ανά κράτος μέλος. Κάθε ΝΕΜΟ διαθέτει αριθμό ψήφων ίσο προς τον αριθμό των κρατών μελών όπου έχει οριστεί. Αν στην επικράτεια κράτους μέλους έχουν οριστεί περισσότεροι του ενός ΝΕΜΟ, το κράτος μέλος κατανέμει τα δικαιώματα ψήφου μεταξύ των ΝΕΜΟ κατ’ αναλογία προς τις αντίστοιχες ποσότητες ηλεκτρικής ενέργειας που αποτέλεσαν αντικείμενο εμπορίας στο συγκεκριμένο κράτος μέλος το προηγούμενο οικονομικό έτος.
                  
                  
                     3.   Εξαιρουμένου του άρθρου 43 παράγραφος 1, του άρθρου 44, του άρθρου 56 παράγραφος 1, του άρθρου 63 και του άρθρου 74 παράγραφος 1, οι αποφάσεις των ΔΣΜ επί προτάσεων όρων και προϋποθέσεων ή μεθοδολογιών που αναφέρονται στην παράγραφο 7 λαμβάνονται με ειδική πλειοψηφία αν δεν κατέστη δυνατόν να επιτευχθεί συναίνεση και αφορούν περιφέρειες αποτελούμενες από περισσότερα από πέντε κράτη μέλη. Η ειδική πλειοψηφία πρέπει να επιτυγχάνεται εντός κάθε κατηγορίας ψηφοφορίας των ΔΣΜ και των ΝΕΜΟ. Η ειδική πλειοψηφία επί προτάσεων όρων και προϋποθέσεων ή μεθοδολογιών που αναφέρονται στην παράγραφο 7 απαιτεί την ακόλουθη πλειοψηφία:
                     
                                 α)
                              
                              
                                 των ΔΣΜ που εκπροσωπούν τουλάχιστον το 72 % των οικείων κρατών μελών· και
                              
                           
                                 β)
                              
                              
                                 των ΔΣΜ που εκπροσωπούν κράτη μέλη τα οποία συγκεντρώνουν ποσοστό τουλάχιστον 65 % του πληθυσμού της συγκεκριμένης περιφέρειας.
                              
                           Η μειοψηφία αρνησικυρίας για αποφάσεις επί προτάσεων όρων και προϋποθέσεων ή μεθοδολογιών που αναφέρονται στην παράγραφο 7 περιλαμβάνει τουλάχιστον τον ελάχιστο αριθμό των ΔΣΜ που αντιπροσωπεύουν πάνω από το 35 % του πληθυσμού των συμμετεχόντων κρατών μελών, συν τους ΔΣΜ που εκπροσωπούν τουλάχιστον ένα επιπλέον ενδιαφερόμενο κράτος μέλος, ειδάλλως θεωρείται ότι επιτυγχάνεται ειδική πλειοψηφία.
                     Οι αποφάσεις των ΔΣΜ επί προτάσεων όρων και προϋποθέσεων ή μεθοδολογιών που αναφέρονται στην παράγραφο 7 και αφορούν περιφέρειες αποτελούμενες από πέντε ή λιγότερα κράτη μέλη λαμβάνονται με ομοφωνία.
                     Για τις αποφάσεις των ΔΣΜ επί προτάσεων όρων και προϋποθέσεων ή μεθοδολογιών που αναφέρονται στην παράγραφο 7, αποδίδεται μία ψήφος ανά κράτος μέλος. Αν υπάρχουν περισσότεροι του ενός ΔΣΜ στην επικράτεια κράτους μέλους, το κράτος μέλος κατανέμει τα δικαιώματα ψήφου μεταξύ των ΔΣΜ.
                     Οι αποφάσεις των ΝΕΜΟ επί προτάσεων όρων και προϋποθέσεων ή μεθοδολογιών που αναφέρονται στην παράγραφο 7 λαμβάνονται με ομοφωνία.
                  
                  
                     4.   Αν οι ΔΣΜ ή ΝΕΜΟ δεν υποβάλουν αρχική ή τροποποιημένη πρόταση όρων και προϋποθέσεων ή μεθοδολογιών στις αρμόδιες ρυθμιστικές αρχές ή στον Οργανισμό σύμφωνα με τις παραγράφους 6 έως 8 ή 12 εντός των προθεσμιών που ορίζονται στον παρόντα κανονισμό, παρέχουν στις αρμόδιες εθνικές ρυθμιστικές αρχές και στον Οργανισμό τα σχετικά σχέδια προτάσεων όρων και προϋποθέσεων ή μεθοδολογιών και εξηγούν τους λόγους που εμπόδισαν την επίτευξη συμφωνίας. Ο Οργανισμός, όλες οι αρμόδιες ρυθμιστικές αρχές από κοινού ή η αρμόδια ρυθμιστική αρχή λαμβάνουν τα κατάλληλα μέτρα για την έγκριση των απαιτούμενων όρων και προϋποθέσεων ή μεθοδολογιών σύμφωνα με τις παραγράφους 6, 7 και 8 αντίστοιχα, για παράδειγμα ζητώντας τροποποιήσεις ή αναθεωρώντας και συμπληρώνοντας τα σχέδια σύμφωνα με την παρούσα παράγραφο, μεταξύ άλλων και όπου δεν έχουν υποβληθεί σχέδια, και τα εγκρίνουν.
                  
                  
                     5.   Κάθε ρυθμιστική αρχή ή, κατά περίπτωση, ο Οργανισμός, εγκρίνει τους όρους και τις προϋποθέσεις ή τις μεθοδολογίες που έχουν αναπτύξει οι ΔΣΜ και οι ΝΕΜΟ για τον υπολογισμό ή τη δημιουργία ενιαίας σύζευξης επόμενης ημέρας και ενιαίας ενδοημερήσιας σύζευξης. Οι ρυθμιστικές αρχές είναι αρμόδιες για την έγκριση των όρων και προϋποθέσεων ή μεθοδολογιών που αναφέρονται στις παραγράφους 6, 7 και 8. Πριν από την έγκριση των όρων και προϋποθέσεων και μεθοδολογιών, ο Οργανισμός ή οι αρμόδιες ρυθμιστικές αρχές αναθεωρούν τις προτάσεις, όπου απαιτείται, μετά από διαβούλευση με τους αντίστοιχους ΔΣΜ ή NEMO, ώστε να διασφαλίζεται ότι συνάδουν με τον σκοπό του παρόντος κανονισμού και συμβάλλουν στην ολοκλήρωση της αγοράς, τη μη διακριτική μεταχείριση, τον αποτελεσματικό ανταγωνισμό και την ομαλή λειτουργία της αγοράς.
                  
                  
                     6.   Οι προτάσεις για τους ακόλουθους όρους και προϋποθέσεις ή μεθοδολογίες και οι τυχόν τροποποιήσεις τους υπόκεινται στην έγκριση του Οργανισμού:
                     
                                 α)
                              
                              
                                 το σχέδιο για την από κοινού εκτέλεση των λειτουργιών ΔΣΑ σύμφωνα με το άρθρο 7 παράγραφος 3·
                              
                           
                                 β)
                              
                              
                                 τις περιφέρειες υπολογισμού δυναμικότητας σύμφωνα με το άρθρο 15 παράγραφος 1·
                              
                           
                                 γ)
                              
                              
                                 τη μεθοδολογία παροχής δεδομένων παραγωγής και φορτίου σύμφωνα με το άρθρο 16 παράγραφος 1·
                              
                           
                                 δ)
                              
                              
                                 τη μεθοδολογία κοινού μοντέλου δικτύου σύμφωνα με το άρθρο 17 παράγραφος 1·
                              
                           
                                 ε)
                              
                              
                                 την πρόταση σχετικά με εναρμονισμένη μεθοδολογία υπολογισμού δυναμικότητας σύμφωνα με το άρθρο 21 παράγραφος 4·
                              
                           
                                 στ)
                              
                              
                                 τη μεθοδολογία εφεδρείας σύμφωνα με το άρθρο 36 παράγραφος 3·
                              
                           
                                 ζ)
                              
                              
                                 τον αλγόριθμο που υποβάλλουν οι ΝΕΜΟ σύμφωνα με το άρθρο 37 παράγραφος 5, συμπεριλαμβανομένων των συνόλων απαιτήσεων των ΔΣΜ και των ΝΕΜΟ για την ανάπτυξη αλγορίθμων, σύμφωνα με το άρθρο 37 παράγραφος 1·
                              
                           
                                 η)
                              
                              
                                 τα προϊόντα που επιτρέπεται να λαμβάνουν υπόψη οι ΝΕΜΟ κατά τη διαδικασία ενιαίας σύζευξης επόμενης ημέρας και ενιαίας ενδοημερήσιας σύζευξης, σύμφωνα με τα άρθρα 40 και 53·
                              
                           
                                 θ)
                              
                              
                                 τις μέγιστες και ελάχιστες τιμές, σύμφωνα με το άρθρο 41 παράγραφος 1 και το άρθρο 54 παράγραφος 2·
                              
                           
                                 ι)
                              
                              
                                 τη μεθοδολογία τιμολόγησης ενδοημερήσιας δυναμικότητας που πρέπει να αναπτυχθεί, σύμφωνα με το άρθρο 55 παράγραφος 1·
                              
                           
                                 ια)
                              
                              
                                 τη χρονική στιγμή έναρξης προσφορών διαζωνικής ενδοημερήσιας αγοράς και τη χρονική στιγμή λήξης προσφορών διαζωνικής ενδοημερήσιας αγοράς, σύμφωνα με το άρθρο 59 παράγραφος 1·
                              
                           
                                 ιβ)
                              
                              
                                 την καταληκτική ώρα παγίωσης δυναμικότητας επόμενης ημέρας, σύμφωνα με το άρθρο 69·
                              
                           
                                 ιγ)
                              
                              
                                 τη μεθοδολογία διανομής των εσόδων συμφόρησης, σύμφωνα με το άρθρο 73 παράγραφος 1.
                              
                           
                  
                     7.   Οι προτάσεις για τους ακόλουθους όρους και προϋποθέσεις ή μεθοδολογίες και οι τυχόν τροποποιήσεις τους υπόκεινται στην έγκριση όλων των ρυθμιστικών αρχών της οικείας περιφέρειας:
                     
                                 α)
                              
                              
                                 την κοινή μεθοδολογία υπολογισμού δυναμικότητας, σύμφωνα με το άρθρο 20 παράγραφος 2·
                              
                           
                                 β)
                              
                              
                                 αποφάσεις για την υιοθέτηση και την αναβολή του υπολογισμού με βάση τη ροή, σύμφωνα με το άρθρο 20 παράγραφοι 2 έως 6, και για τις εξαιρέσεις, σύμφωνα με το άρθρο 20 παράγραφος 7·
                              
                           
                                 γ)
                              
                              
                                 τη μεθοδολογία για συντονισμένη αναδιανομή και αντίρροπη συναλλαγή, σύμφωνα με το άρθρο 35 παράγραφος 1·
                              
                           
                                 δ)
                              
                              
                                 τις κοινές μεθοδολογίες για τον υπολογισμό των προγραμματισμένων ανταλλαγών, σύμφωνα με το άρθρο 43 παράγραφος 1 και το άρθρο 56 παράγραφος 1·
                              
                           
                                 ε)
                              
                              
                                 τις διαδικασίες επαναφοράς σύμφωνα με το άρθρο 44·
                              
                           
                                 στ)
                              
                              
                                 συμπληρωματικές περιφερειακές δημοπρασίες, σύμφωνα με το άρθρο 63 παράγραφος 1·
                              
                           
                                 ζ)
                              
                              
                                 τις προϋποθέσεις για την παροχή άμεσης κατανομής, σύμφωνα με το άρθρο 64 παράγραφος 2·
                              
                           
                                 η)
                              
                              
                                 τη μεθοδολογία επιμερισμού του κόστους αναδιανομής ή αντίρροπης συναλλαγής σύμφωνα με το άρθρο 74 παράγραφος 1.
                              
                           
                  
                     8.   Οι ακόλουθοι όροι και προϋποθέσεις ή μεθοδολογίες και οι τυχόν τροποποιήσεις τους υπόκεινται σε επιμέρους έγκριση από κάθε ρυθμιστική αρχή ή άλλη αρμόδια αρχή των σχετικών κρατών μελών:
                     
                                 α)
                              
                              
                                 κατά περίπτωση, ο ορισμός και ανάκληση ή αναστολή ορισμού ΝΕΜΟ σύμφωνα με το άρθρο 4 παράγραφοι 2, 8 και 9·
                              
                           
                                 β)
                              
                              
                                 κατά περίπτωση, τα τέλη ή οι μεθοδολογίες που χρησιμοποιούνται για τον υπολογισμό των τελών των ΝΕΜΟ που σχετίζονται με τις συναλλαγές στις αγορές επόμενης ημέρας και στην ενδοημερήσιες αγορές, σύμφωνα με το άρθρο 5 παράγραφος 1·
                              
                           
                                 γ)
                              
                              
                                 προτάσεις μεμονωμένων ΔΣΜ για επανεξέταση της διαμόρφωσης των ζωνών προσφοράς, σύμφωνα με το άρθρο 32 παράγραφος 1 στοιχείο δ)·
                              
                           
                                 δ)
                              
                              
                                 κατά περίπτωση, πρόταση σχετικά με την κατανομή διαζωνικής δυναμικότητας και άλλες ρυθμίσεις, σύμφωνα με τα άρθρα 45 και 57·
                              
                           
                                 ε)
                              
                              
                                 κόστος κατανομής δυναμικότητας και διαχείρισης της συμφόρησης σύμφωνα με τα άρθρα 75 έως 79·
                              
                           
                                 στ)
                              
                              
                                 κατά περίπτωση, επιμερισμός του κόστους της περιφέρειας για την ενιαία σύζευξη επόμενης ημέρας και ενιαία ενδοημερήσια σύζευξη, σύμφωνα με το άρθρο 80 παράγραφος 4.
                              
                           
                  
                     9.   Η πρόταση σχετικά με όρους και προϋποθέσεις ή μεθοδολογίες περιλαμβάνει προτεινόμενο χρονοδιάγραμμα για την εφαρμογή τους και περιγραφή των αναμενόμενων επιπτώσεών τους στους στόχους του παρόντος κανονισμού. Οι προτάσεις όρων και προϋποθέσεων ή μεθοδολογιών που υπόκεινται σε έγκριση από πολλές ρυθμιστικές αρχές σύμφωνα με την παράγραφο 7 υποβάλλονται στον Οργανισμό εντός μίας εβδομάδας από την υποβολή τους στις ρυθμιστικές αρχές. Οι προτάσεις όρων και προϋποθέσεων ή μεθοδολογιών που υπόκεινται σε έγκριση από μία ρυθμιστική αρχή σύμφωνα με την παράγραφο 8 μπορούν να υποβληθούν στον Οργανισμό εντός ενός μηνός από την υποβολή τους κατά την κρίση της ρυθμιστικής αρχής, ενώ υποβάλλονται κατόπιν αιτήματος του Οργανισμού για ενημερωτικούς σκοπούς σύμφωνα με το άρθρο 3 παράγραφος 2 του κανονισμού (ΕΕ) 2019/942 εάν ο Οργανισμός θεωρεί ότι η πρόταση έχει διασυνοριακό αντίκτυπο. Μετά από αίτημα των αρμόδιων ρυθμιστικών αρχών, ο Οργανισμός εκδίδει εντός τριών μηνών γνώμη σχετικά με τις προτάσεις όρων και προϋποθέσεων ή μεθοδολογιών.
                  
                  
                     10.   Όταν για την έγκριση όρων και προϋποθέσεων ή μεθοδολογιών σύμφωνα με την παράγραφο 7 ή για την τροποποίηση σύμφωνα με την παράγραφο 12 απαιτείται απόφαση από περισσότερες της μίας ρυθμιστικές αρχές, οι αρμόδιες ρυθμιστικές αρχές διαβουλεύονται και συνεργάζονται στενά και συντονίζονται μεταξύ τους, με στόχο την επίτευξη συμφωνίας. Κατά περίπτωση, οι αρμόδιες ρυθμιστικές αρχές λαμβάνουν υπόψη τη γνώμη του Οργανισμού. Οι ρυθμιστικές αρχές ή, κατά περίπτωση, ο Οργανισμός, λαμβάνουν αποφάσεις σχετικά με όρους και προϋποθέσεις ή μεθοδολογίες που υποβλήθηκαν σύμφωνα με τις παραγράφους 6, 7 και 8, εντός έξι μηνών από την παραλαβή των όρων και προϋποθέσεων ή μεθοδολογιών από τον Οργανισμό ή τη ρυθμιστική αρχή ή, κατά περίπτωση, από την τελευταία εμπλεκόμενη ρυθμιστική αρχή. Η περίοδος ξεκινά την επομένη από την υποβολή της πρότασης στον Οργανισμό σύμφωνα με την παράγραφο 6, στην τελευταία εμπλεκόμενη ρυθμιστική αρχή σύμφωνα με την παράγραφο 7 ή, κατά περίπτωση, στη ρυθμιστική αρχή σύμφωνα με την παράγραφο 8.
                  
                  
                     11.   Όταν δεν κατέστη δυνατόν οι ρυθμιστικές αρχές να καταλήξουν σε συμφωνία εντός της περιόδου που αναφέρεται στην παράγραφο 10, ή κατόπιν κοινού αιτήματός τους, ή κατόπιν αιτήματος του Οργανισμού σύμφωνα με το άρθρο 5 παράγραφος 3 τρίτο εδάφιο του κανονισμού (ΕΕ) 2019/942, ο Οργανισμός εκδίδει απόφαση σχετικά με τους υποβληθέντες όρους και προϋποθέσεις ή μεθοδολογίες εντός έξι μηνών, σύμφωνα με το άρθρο 5 παράγραφος 3 και το άρθρο 6 παράγραφος 10 δεύτερο εδάφιο του κανονισμού (ΕΕ) 2019/942.
                  
                  
                     12.   Σε περίπτωση που ο Οργανισμός, ή όλες οι αρμόδιες ρυθμιστικές αρχές από κοινού, ή η αρμόδια ρυθμιστική αρχή, ζητήσουν τροποποίηση για να εγκρίνουν τους όρους και τις προϋποθέσεις ή τις μεθοδολογίες που υποβάλλονται σύμφωνα με τις παραγράφους 6, 7 και 8 αντίστοιχα, οι σχετικοί ΔΣΜ ή NEMO υποβάλλουν πρόταση για τροποποίηση όρων και προϋποθέσεων ή μεθοδολογιών προς έγκριση εντός δύο μηνών μετά από το αίτημα του Οργανισμού ή των αρμόδιων ρυθμιστικών αρχών ή της αρμόδιας ρυθμιστικής αρχής. Ο Οργανισμός ή οι αρμόδιες ρυθμιστικές αρχές ή η αρμόδια ρυθμιστική αρχή λαμβάνουν απόφαση σχετικά με τους τροποποιημένους όρους και προϋποθέσεις ή τις μεθοδολογίες εντός δύο μηνών από την υποβολή τους. Όταν δεν κατέστη δυνατόν οι αρμόδιες ρυθμιστικές αρχές να καταλήξουν σε συμφωνία σχετικά με όρους και προϋποθέσεις ή μεθοδολογίες σύμφωνα με την παράγραφο 7 εντός της προθεσμίας των δύο μηνών, ή κατόπιν κοινού αιτήματός τους, ή κατόπιν αιτήματος του Οργανισμού σύμφωνα με το άρθρο 5 παράγραφος 3 τρίτο εδάφιο του κανονισμού (ΕΕ) 2019/942, ο Οργανισμός εκδίδει απόφαση σχετικά με τους τροποποιημένους όρους και προϋποθέσεις ή μεθοδολογίες εντός έξι μηνών, σύμφωνα με το άρθρο 5 παράγραφος 3 και το άρθρο 6 παράγραφος 10 δεύτερο εδάφιο του κανονισμού (ΕΕ) 2019/942. Αν οι σχετικοί ΔΣΜ ή ΝΕΜΟ αδυνατούν να υποβάλουν πρόταση σχετικά με την τροποποίηση όρων και προϋποθέσεων ή μεθοδολογιών, εφαρμόζεται η διαδικασία που προβλέπεται στην παράγραφο 4 του παρόντος άρθρου.
                  
                  
                     13.   Ο Οργανισμός, ή όλες οι αρμόδιες ρυθμιστικές αρχές από κοινού, ή η αρμόδια ρυθμιστική αρχή, όπου είναι υπεύθυνοι για την έγκριση όρων και προϋποθέσεων ή μεθοδολογιών σύμφωνα με τις παραγράφους 6, 7 και 8, μπορούν αντιστοίχως να ζητήσουν προτάσεις τροποποίησης των εν λόγω όρων και προϋποθέσεων ή μεθοδολογιών και να καθορίσουν προθεσμία για την υποβολή των προτάσεων αυτών. Οι ΔΣΜ ή ΝΕΜΟ που είναι αρμόδιοι για την κατάρτιση πρότασης για όρους και προϋποθέσεις ή μεθοδολογίες δύνανται να προτείνουν τροποποιήσεις στις ρυθμιστικές αρχές και στον Οργανισμό.
                     Οι προτάσεις για την τροποποίηση των όρων και προϋποθέσεων ή μεθοδολογιών υποβάλλονται σε διαβούλευση σύμφωνα με τη διαδικασία που καθορίζεται στο άρθρο 12 και εγκρίνονται σύμφωνα με τη διαδικασία που καθορίζεται στο παρόν άρθρο.
                  
                  
                     14.   Οι ΔΣΜ και οι ΝΕΜΟ που είναι αρμόδιοι για τον καθορισμό των όρων και προϋποθέσεων ή μεθοδολογιών σύμφωνα με τον παρόντα κανονισμό, τα δημοσιεύουν στο διαδίκτυο μετά την έγκρισή τους από τον Οργανισμό ή τις αρμόδιες ρυθμιστικές αρχές ή, εάν δεν απαιτείται τέτοιου είδους έγκριση, μετά τον καθορισμό τους, εξαιρουμένων των περιπτώσεων στις οποίες οι πληροφορίες αυτές θεωρούνται εμπιστευτικές σύμφωνα με το άρθρο 13.»
                  
               
            
         
         
            Άρθρο 2
            Τροποποιήσεις του κανονισμού (ΕΕ) 2016/1719
            Το άρθρο 4 του κανονισμού (ΕΕ) 2016/1719 αντικαθίσταται από το ακόλουθο κείμενο:
            
               
                  «Άρθρο 4
                  Έγκριση των όρων και προϋποθέσεων ή μεθοδολογιών
                  
                     1.   Οι ΔΣΜ καταρτίζουν τους όρους και τις προϋποθέσεις ή τις μεθοδολογίες που απαιτούνται κατά τον παρόντα κανονισμό και τους υποβάλλουν προς έγκριση στον Οργανισμό ή στις αρμόδιες ρυθμιστικές αρχές εντός των αντίστοιχων προθεσμιών που προβλέπονται στον παρόντα κανονισμό. Σε εξαιρετικές περιστάσεις, ιδίως σε περιπτώσεις όπου δεν είναι δυνατή η τήρηση προθεσμίας λόγω περιστάσεων εκτός της σφαίρας των ΔΣΜ, οι προθεσμίες για όρους και προϋποθέσεις ή μεθοδολογίες μπορεί να παραταθούν από τον Οργανισμό για διαδικασίες της παραγράφου 6 και από κοινού από όλες τις αρμόδιες ρυθμιστικές αρχές για διαδικασίες σύμφωνα με την παράγραφο 7. Στην περίπτωση που πρόταση όρων και προϋποθέσεων ή μεθοδολογιών σύμφωνα με τον παρόντα κανονισμό πρέπει να καταρτιστεί και να συμφωνηθεί από περισσότερους του ενός ΔΣΜ, οι συμμετέχοντες ΔΣΜ συνεργάζονται στενά. Οι ΔΣΜ, με τη βοήθεια του ΕΔΔΣΜ ηλεκτρισμού, ενημερώνουν τακτικά τις αρμόδιες ρυθμιστικές αρχές και τον Οργανισμό σχετικά με την πρόοδο της ανάπτυξης των όρων και προϋποθέσεων ή μεθοδολογιών.
                  
                  
                     2.   Όταν οι ΔΣΜ που αποφασίζουν επί προτάσεων όρων και προϋποθέσεων ή μεθοδολογιών οι οποίες αναφέρονται στην παράγραφο 6 δεν είναι σε θέση να καταλήξουν σε συμφωνία, αποφασίζουν με ειδική πλειοψηφία. Η ειδική πλειοψηφία επί προτάσεων σύμφωνα με την παράγραφο 6 απαιτεί την ακόλουθη πλειοψηφία:
                     
                                 α)
                              
                              
                                 των ΔΣΜ που εκπροσωπούν τουλάχιστον το 55 % των κρατών μελών· και
                              
                           
                                 β)
                              
                              
                                 των ΔΣΜ που εκπροσωπούν κράτη μέλη τα οποία συγκεντρώνουν τουλάχιστον το 65 % του πληθυσμού της Ένωσης.
                              
                           Η μειοψηφία αρνησικυρίας για αποφάσεις σχετικά με προτάσεις για όρους και προϋποθέσεις ή μεθοδολογίες που αναφέρονται στην παράγραφο 6 περιλαμβάνει ΔΣΜ που εκπροσωπούν τουλάχιστον τέσσερα κράτη μέλη, ειδάλλως θεωρείται ότι επιτυγχάνεται ειδική πλειοψηφία.
                     Για τις αποφάσεις των ΔΣΜ επί προτάσεων όρων και προϋποθέσεων ή μεθοδολογιών που αναφέρονται στην παράγραφο 6, αποδίδεται μία ψήφος ανά κράτος μέλος. Αν υπάρχουν περισσότεροι του ενός ΔΣΜ στην επικράτεια κράτους μέλους, το κράτος μέλος κατανέμει τα δικαιώματα ψήφου μεταξύ των ΔΣΜ.
                  
                  
                     3.   Όπου δεν κατέστη δυνατόν να επιτευχθεί συναίνεση όσον αφορά τις αποφάσεις των ΔΣΜ επί προτάσεων όρων και προϋποθέσεων ή μεθοδολογιών που αναφέρονται στην παράγραφο 7, και αφορούν περιφέρειες αποτελούμενες από περισσότερα των πέντε κράτη μέλη, οι αποφάσεις λαμβάνονται με ειδική πλειοψηφία. Η ειδική πλειοψηφία επί προτάσεων σύμφωνα με την παράγραφο 7 απαιτεί την ακόλουθη πλειοψηφία:
                     
                                 α)
                              
                              
                                 των ΔΣΜ που εκπροσωπούν τουλάχιστον το 72 % των οικείων κρατών μελών· και
                              
                           
                                 β)
                              
                              
                                 των ΔΣΜ που εκπροσωπούν κράτη μέλη τα οποία συγκεντρώνουν ποσοστό τουλάχιστον 65 % του πληθυσμού της συγκεκριμένης περιφέρειας.
                              
                           Η μειοψηφία αρνησικυρίας για αποφάσεις επί προτάσεων όρων και προϋποθέσεων ή μεθοδολογιών που αναφέρονται στην παράγραφο 7 περιλαμβάνει τουλάχιστον τον ελάχιστο αριθμό των ΔΣΜ που αντιπροσωπεύουν πάνω από το 35 % του πληθυσμού των συμμετεχόντων κρατών μελών, συν τους ΔΣΜ που εκπροσωπούν τουλάχιστον ένα επιπλέον ενδιαφερόμενο κράτος μέλος, ειδάλλως θεωρείται ότι επιτυγχάνεται ειδική πλειοψηφία.
                     Οι αποφάσεις των ΔΣΜ επί προτάσεων όρων και προϋποθέσεων ή μεθοδολογιών που αναφέρονται στην παράγραφο 7 και αφορούν περιφέρειες αποτελούμενες από πέντε ή λιγότερα κράτη μέλη λαμβάνονται με ομοφωνία.
                     Για τις αποφάσεις των ΔΣΜ επί προτάσεων όρων και προϋποθέσεων ή μεθοδολογιών που αναφέρονται στην παράγραφο 7, αποδίδεται μία ψήφος ανά κράτος μέλος. Αν υπάρχουν περισσότεροι του ενός ΔΣΜ στην επικράτεια κράτους μέλους, το κράτος μέλος κατανέμει τα δικαιώματα ψήφου μεταξύ των ΔΣΜ.
                  
                  
                     4.   Αν οι ΔΣΜ δεν υποβάλουν αρχική ή τροποποιημένη πρόταση όρων και προϋποθέσεων ή μεθοδολογιών στις αρμόδιες ρυθμιστικές αρχές ή στον Οργανισμό σύμφωνα με τις παραγράφους 6 και 7 ή 11 εντός των προθεσμιών που ορίζονται στον παρόντα κανονισμό, παρέχουν στον Οργανισμό τα σχετικά σχέδια προτάσεων όρων και προϋποθέσεων ή μεθοδολογιών και εξηγούν τους λόγους που εμπόδισαν την επίτευξη συμφωνίας. Ο Οργανισμός ή όλες οι αρμόδιες ρυθμιστικές αρχές από κοινού λαμβάνουν τα κατάλληλα μέτρα για την έγκριση των απαιτούμενων όρων και προϋποθέσεων ή μεθοδολογιών σύμφωνα με τις παραγράφους 6 ή 7 αντίστοιχα, για παράδειγμα ζητώντας τροποποιήσεις ή αναθεωρώντας και συμπληρώνοντας τα σχέδια σύμφωνα με την παρούσα παράγραφο, μεταξύ άλλων και όπου δεν έχουν υποβληθεί σχέδια, και τα εγκρίνουν.
                  
                  
                     5.   Κάθε ρυθμιστική αρχή ή, κατά περίπτωση, ο Οργανισμός, είναι αρμόδιοι για την έγκριση των όρων και προϋποθέσεων ή των μεθοδολογιών που αναφέρονται στις παραγράφους 6 και 7. Πριν από την έγκριση των όρων και προϋποθέσεων και μεθοδολογιών, ο Οργανισμός ή οι αρμόδιες ρυθμιστικές αρχές αναθεωρούν τις προτάσεις, όπου απαιτείται, μετά από διαβούλευση με τους αντίστοιχους ΔΣΜ, ώστε να διασφαλίζεται ότι συνάδουν με τον σκοπό του παρόντος κανονισμού και συμβάλλουν στην ολοκλήρωση της αγοράς, τη μη διακριτική μεταχείριση, τον αποτελεσματικό ανταγωνισμό και την ομαλή λειτουργία της αγοράς.
                  
                  
                     6.   Οι προτάσεις για τους ακόλουθους όρους και προϋποθέσεις ή μεθοδολογίες και οι τυχόν τροποποιήσεις τους υπόκεινται στην έγκριση του Οργανισμού:
                     
                                 α)
                              
                              
                                 τη μεθοδολογία παροχής δεδομένων παραγωγής και φορτίου, δυνάμει του άρθρου 17·
                              
                           
                                 β)
                              
                              
                                 τη μεθοδολογία κοινού μοντέλου δικτύου, δυνάμει του άρθρου 18·
                              
                           
                                 γ)
                              
                              
                                 τις απαιτήσεις για τον ενιαίο μηχανισμό κατανομής, δυνάμει του άρθρου 49·
                              
                           
                                 δ)
                              
                              
                                 τους εναρμονισμένους κανόνες κατανομής, δυνάμει του άρθρου 51·
                              
                           
                                 ε)
                              
                              
                                 τη μεθοδολογία διανομής των εσόδων συμφόρησης, δυνάμει του άρθρου 57·
                              
                           
                                 στ)
                              
                              
                                 τη μεθοδολογία για τον επιμερισμό του κόστους δημιουργίας, ανάπτυξης και λειτουργίας του ενιαίου μηχανισμού κατανομής, δυνάμει του άρθρου 59·
                              
                           
                                 ζ)
                              
                              
                                 τη μεθοδολογία για τον επιμερισμό των δαπανών που έχουν πραγματοποιηθεί για τη διασφάλιση της παγίωσης και της ανταμοιβής των μακροπρόθεσμων δικαιωμάτων μεταφοράς, δυνάμει του άρθρου 61.
                              
                           
                  
                     7.   Οι προτάσεις για τους ακόλουθους όρους και προϋποθέσεις ή μεθοδολογίες και οι τυχόν τροποποιήσεις τους υπόκεινται στην έγκριση όλων των ρυθμιστικών αρχών της οικείας περιφέρειας:
                     
                                 α)
                              
                              
                                 τη μεθοδολογία υπολογισμού δυναμικότητας, δυνάμει του άρθρου 10·
                              
                           
                                 β)
                              
                              
                                 τη μεθοδολογία για τον επιμερισμό της διαζωνικής δυναμικότητας, δυνάμει του άρθρου 16·
                              
                           
                                 γ)
                              
                              
                                 τον περιφερειακό σχεδιασμό μακροπρόθεσμων δικαιωμάτων μεταφοράς, δυνάμει του άρθρου 31·
                              
                           
                                 δ)
                              
                              
                                 τη θέσπιση διαδικασιών επαναφοράς σύμφωνα με το άρθρο 42·
                              
                           
                                 ε)
                              
                              
                                 τις περιφερειακές απαιτήσεις των εναρμονισμένων κανόνων κατανομής, δυνάμει του άρθρου 52, συμπεριλαμβανομένων των περιφερειακών κανόνων αποζημίωσης, δυνάμει του άρθρου 55.
                              
                           
                  
                     8.   Η πρόταση σχετικά με όρους και προϋποθέσεις ή μεθοδολογίες περιλαμβάνει προτεινόμενο χρονοδιάγραμμα για την εφαρμογή τους και περιγραφή των αναμενόμενων επιπτώσεών τους στους στόχους του παρόντος κανονισμού. Οι προτάσεις όρων και προϋποθέσεων ή μεθοδολογιών που υπόκεινται σε έγκριση από πολλές ή όλες τις ρυθμιστικές αρχές σύμφωνα με την παράγραφο 7 υποβάλλονται στον Οργανισμό εντός μίας εβδομάδας από την υποβολή τους στις ρυθμιστικές αρχές. Μετά από αίτημα των αρμόδιων ρυθμιστικών αρχών, ο Οργανισμός εκδίδει εντός τριών μηνών γνώμη σχετικά με τις προτάσεις όρων και προϋποθέσεων ή μεθοδολογιών.
                  
                  
                     9.   Όταν για την έγκριση όρων και προϋποθέσεων ή μεθοδολογιών σύμφωνα με την παράγραφο 7 ή για την τροποποίηση σύμφωνα με την παράγραφο 11 απαιτείται απόφαση από περισσότερες της μίας ρυθμιστικές αρχές, οι αρμόδιες ρυθμιστικές αρχές διαβουλεύονται και συνεργάζονται στενά και συντονίζονται μεταξύ τους, με στόχο την επίτευξη συμφωνίας. Κατά περίπτωση, οι αρμόδιες ρυθμιστικές αρχές λαμβάνουν υπόψη τη γνώμη του Οργανισμού. Οι ρυθμιστικές αρχές ή, κατά περίπτωση, ο Οργανισμός, λαμβάνουν αποφάσεις σχετικά με όρους και προϋποθέσεις ή μεθοδολογίες που υποβλήθηκαν σύμφωνα με τις παραγράφους 6 και 7, εντός έξι μηνών από την παραλαβή των όρων και προϋποθέσεων ή μεθοδολογιών από τον Οργανισμό ή, κατά περίπτωση, από την τελευταία εμπλεκόμενη ρυθμιστική αρχή. Η περίοδος ξεκινά την επομένη από την υποβολή της πρότασης στον Οργανισμό σύμφωνα με την παράγραφο 6, ή στην τελευταία εμπλεκόμενη ρυθμιστική αρχή σύμφωνα με την παράγραφο 7.
                  
                  
                     10.   Εάν δεν κατέστη δυνατόν οι ρυθμιστικές αρχές να καταλήξουν σε συμφωνία εντός της περιόδου που αναφέρεται στην παράγραφο 9, ή κατόπιν κοινού αιτήματός τους, ή κατόπιν αιτήματος του Οργανισμού σύμφωνα με το άρθρο 5 παράγραφος 3 τρίτο εδάφιο του κανονισμού (ΕΕ) 2019/942, ο Οργανισμός εκδίδει απόφαση σχετικά με τους υποβληθέντες όρους και προϋποθέσεις ή μεθοδολογίες εντός έξι μηνών, σύμφωνα με το άρθρο 5 παράγραφος 3 και το άρθρο 6 παράγραφος 10 δεύτερο εδάφιο του κανονισμού (ΕΕ) 2019/942.
                  
                  
                     11.   Σε περίπτωση που ο Οργανισμός ή όλες οι αρμόδιες ρυθμιστικές αρχές από κοινού ζητήσουν τροποποίηση για να εγκρίνουν τους όρους και προϋποθέσεις ή τις μεθοδολογίες που υποβάλλονται σύμφωνα με τις παραγράφους 6 και 7, οι σχετικοί ΔΣΜ υποβάλλουν πρόταση για τροποποίηση όρων και προϋποθέσεων ή μεθοδολογιών προς έγκριση εντός δύο μηνών μετά από το αίτημα του Οργανισμού ή των ρυθμιστικών αρχών. Ο Οργανισμός ή οι αρμόδιες ρυθμιστικές αρχές λαμβάνουν απόφαση σχετικά με τους τροποποιημένους όρους και προϋποθέσεις ή τις μεθοδολογίες εντός δύο μηνών από την υποβολή τους. Όταν δεν κατέστη δυνατόν οι αρμόδιες ρυθμιστικές αρχές να καταλήξουν σε συμφωνία σχετικά με όρους και προϋποθέσεις ή μεθοδολογίες σύμφωνα με την παράγραφο 7 εντός της προθεσμίας των δύο μηνών, ή κατόπιν κοινού αιτήματός τους, ή κατόπιν αιτήματος του Οργανισμού σύμφωνα με το άρθρο 5 παράγραφος 3 τρίτο εδάφιο του κανονισμού (ΕΕ) 2019/942, ο Οργανισμός εκδίδει απόφαση σχετικά με τους τροποποιημένους όρους και προϋποθέσεις ή μεθοδολογίες εντός έξι μηνών, σύμφωνα με το άρθρο 5 παράγραφος 3 και το άρθρο 6 παράγραφος 10 δεύτερο εδάφιο του κανονισμού (ΕΕ) 2019/942. Εάν οι σχετικοί ΔΣΜ αδυνατούν να υποβάλουν πρόταση για την τροποποίηση όρων και προϋποθέσεων ή μεθοδολογιών, εφαρμόζεται η διαδικασία που προβλέπεται στην παράγραφο 4.
                  
                  
                     12.   Ο Οργανισμός ή οι ρυθμιστικές αρχές από κοινού, όπου είναι υπεύθυνοι για την έγκριση όρων και προϋποθέσεων ή μεθοδολογιών σύμφωνα με τις παραγράφους 6 και 7, μπορούν αντιστοίχως να ζητήσουν προτάσεις τροποποίησης των εν λόγω όρων και προϋποθέσεων ή μεθοδολογιών και να καθορίσουν προθεσμία για την υποβολή των προτάσεων αυτών. Οι ΔΣΜ που είναι αρμόδιοι για την κατάρτιση πρότασης για όρους και προϋποθέσεις ή μεθοδολογίες δύνανται να προτείνουν τροποποιήσεις στις ρυθμιστικές αρχές και στον Οργανισμό.
                     Οι προτάσεις για την τροποποίηση των όρων και προϋποθέσεων ή μεθοδολογιών υποβάλλονται σε διαβούλευση σύμφωνα με τη διαδικασία που καθορίζεται στο άρθρο 6 και εγκρίνονται σύμφωνα με τη διαδικασία που καθορίζεται στο παρόν άρθρο.
                  
                  
                     13.   Οι ΔΣΜ που είναι αρμόδιοι για τον καθορισμό των όρων και προϋποθέσεων ή μεθοδολογιών σύμφωνα με τον παρόντα κανονισμό, τα δημοσιεύουν στο διαδίκτυο μετά την έγκρισή τους από τον Οργανισμό ή τις αρμόδιες ρυθμιστικές αρχές ή, εάν δεν απαιτείται τέτοιου είδους έγκριση, μετά τον καθορισμό τους, εξαιρουμένων των περιπτώσεων στις οποίες οι πληροφορίες αυτές θεωρούνται εμπιστευτικές σύμφωνα με το άρθρο 7.»
                  
               
            
         
         
            Άρθρο 3
            Τροποποιήσεις του κανονισμού (ΕΕ) 2017/2195
            Τα άρθρα 4 έως 7 του κανονισμού (ΕΕ) 2017/2195 αντικαθίστανται από το ακόλουθο κείμενο:
            
               
                  «Άρθρο 4
                  Όροι και προϋποθέσεις ή μεθοδολογίες των ΔΣΜ
                  
                     1.   Οι ΔΣΜ καταρτίζουν τους όρους και τις προϋποθέσεις ή τις μεθοδολογίες που απαιτούνται σύμφωνα με τον παρόντα κανονισμό και τους υποβάλλουν προς έγκριση στον Οργανισμό σύμφωνα με το άρθρο 5 παράγραφος 2 ή στις οικείες ρυθμιστικές αρχές σύμφωνα με το άρθρο 5 παράγραφος 3, εντός των αντίστοιχων προθεσμιών που προβλέπονται στον παρόντα κανονισμό. Σε εξαιρετικές περιστάσεις, ιδίως σε περιπτώσεις όπου δεν είναι δυνατή η τήρηση προθεσμίας λόγω περιστάσεων εκτός της σφαίρας των ΔΣΜ, οι προθεσμίες για όρους και προϋποθέσεις ή μεθοδολογίες μπορεί να παραταθούν από τον Οργανισμό για διαδικασίες σύμφωνα με το άρθρο 5 παράγραφος 2, από κοινού από όλες τις οικείες ρυθμιστικές αρχές για διαδικασίες σύμφωνα με το άρθρο 5 παράγραφος 3, και από τις οικείες ρυθμιστικές αρχές για διαδικασίες σύμφωνα με το άρθρο 5 παράγραφος 4.
                  
                  
                     2.   Στην περίπτωση που πρόταση όρων και προϋποθέσεων ή μεθοδολογιών σύμφωνα με τον παρόντα κανονισμό πρέπει να καταρτιστεί και να συμφωνηθεί από περισσότερους του ενός ΔΣΜ, οι συμμετέχοντες ΔΣΜ συνεργάζονται στενά. Οι ΔΣΜ, με τη βοήθεια του ΕΔΔΣΜ ηλεκτρικής ενέργειας, ενημερώνουν τακτικά τις οικείες ρυθμιστικές αρχές και τον Οργανισμό σχετικά με την πρόοδο της κατάρτισης των εν λόγω όρων και προϋποθέσεων ή μεθοδολογιών.
                  
                  
                     3.   Όταν οι ΔΣΜ που αποφασίζουν επί προτάσεων όρων και προϋποθέσεων ή μεθοδολογιών οι οποίες αναφέρονται στο άρθρο 5 παράγραφος 2 δεν είναι σε θέση να καταλήξουν σε συμφωνία, αποφασίζουν με ειδική πλειοψηφία. Η ειδική πλειοψηφία επί προτάσεων που αναφέρονται στο άρθρο 5 παράγραφος 2 απαιτεί την ακόλουθη πλειοψηφία:
                     
                                 α)
                              
                              
                                 των ΔΣΜ που εκπροσωπούν τουλάχιστον το 55 % των κρατών μελών· και
                              
                           
                                 β)
                              
                              
                                 των ΔΣΜ που εκπροσωπούν κράτη μέλη τα οποία συγκεντρώνουν τουλάχιστον το 65 % του πληθυσμού της Ένωσης.
                              
                           Η μειοψηφία αρνησικυρίας για αποφάσεις σχετικά με προτάσεις για όρους και προϋποθέσεις ή μεθοδολογίες που αναφέρονται στο άρθρο 5 παράγραφος 2 περιλαμβάνει ΔΣΜ που εκπροσωπούν τουλάχιστον τέσσερα κράτη μέλη, ειδάλλως θεωρείται ότι επιτυγχάνεται ειδική πλειοψηφία.
                  
                  
                     4.   Οι αποφάσεις των ΔΣΜ επί προτάσεων όρων και προϋποθέσεων ή μεθοδολογιών που αναφέρονται στο άρθρο 5 παράγραφος 3 λαμβάνονται με ειδική πλειοψηφία αν δεν κατέστη δυνατόν να επιτευχθεί συναίνεση και αφορούν περιφέρειες που αποτελούνται από περισσότερα από πέντε κράτη μέλη. Η ειδική πλειοψηφία για προτάσεις σύμφωνα με το άρθρο 5 παράγραφος 3 απαιτεί την ακόλουθη πλειοψηφία:
                     
                                 α)
                              
                              
                                 των ΔΣΜ που εκπροσωπούν τουλάχιστον το 72 % των οικείων κρατών μελών· και
                              
                           
                                 β)
                              
                              
                                 των ΔΣΜ που εκπροσωπούν κράτη μέλη τα οποία συγκεντρώνουν τουλάχιστον το 65 % του πληθυσμού της συγκεκριμένης περιοχής.
                              
                           Η μειοψηφία αρνησικυρίας για αποφάσεις επί προτάσεων όρων και προϋποθέσεων ή μεθοδολογιών που αναφέρονται στο άρθρο 5 παράγραφος 3 περιλαμβάνει τουλάχιστον τον ελάχιστο αριθμό των ΔΣΜ που εκπροσωπούν πάνω από το 35 % του πληθυσμού των συμμετεχόντων κρατών μελών, συν τους ΔΣΜ που εκπροσωπούν τουλάχιστον ένα επιπλέον ενδιαφερόμενο κράτος μέλος, ειδάλλως θεωρείται ότι επιτυγχάνεται ειδική πλειοψηφία.
                  
                  
                     5.   Οι αποφάσεις των ΔΣΜ επί προτάσεων όρων και προϋποθέσεων ή μεθοδολογιών που αναφέρονται στο άρθρο 5 παράγραφος 3 και αφορούν περιφέρειες αποτελούμενες από πέντε ή λιγότερα κράτη μέλη λαμβάνονται με ομοφωνία.
                  
                  
                     6.   Για τις αποφάσεις των ΔΣΜ επί προτάσεων όρων και προϋποθέσεων ή μεθοδολογιών σύμφωνα με τις παραγράφους 3 και 4, αποδίδεται μία ψήφος ανά κράτος μέλος. Αν υπάρχουν περισσότεροι του ενός ΔΣΜ στην επικράτεια κράτους μέλους, το κράτος μέλος κατανέμει τα δικαιώματα ψήφου μεταξύ των ΔΣΜ.
                  
                  
                     7.   Όταν οι ΔΣΜ δεν υποβάλουν αρχική ή τροποποιημένη πρόταση όρων και προϋποθέσεων ή μεθοδολογιών στις αρμόδιες ρυθμιστικές αρχές ή στον Οργανισμό σύμφωνα με τα άρθρα 5 και 6 εντός των προθεσμιών που ορίζονται στον παρόντα κανονισμό, παρέχουν στις αρμόδιες ρυθμιστικές αρχές και στον Οργανισμό τα σχετικά σχέδια προτάσεων όρων και προϋποθέσεων ή μεθοδολογιών και εξηγούν γιατί δεν επιτεύχθηκε συμφωνία. Ο Οργανισμός, όλες οι οικείες ρυθμιστικές αρχές από κοινού ή η οικεία ρυθμιστική αρχή λαμβάνουν τα κατάλληλα μέτρα για την έγκριση των απαιτούμενων όρων και προϋποθέσεων ή μεθοδολογιών σύμφωνα με το άρθρο 5, για παράδειγμα ζητώντας τροποποιήσεις ή αναθεωρώντας και συμπληρώνοντας τα σχέδια σύμφωνα με την παρούσα παράγραφο, μεταξύ άλλων και όπου δεν έχουν υποβληθεί σχέδια, και τα εγκρίνουν.
                  
               
               
                  Άρθρο 5
                  Έγκριση όρων και προϋποθέσεων ή μεθοδολογιών των ΔΣΜ
                  
                     1.   Κάθε ρυθμιστική αρχή ή, κατά περίπτωση, ο Οργανισμός, εγκρίνει τους όρους και τις προϋποθέσεις ή τις μεθοδολογίες που αναπτύσσουν οι ΔΣΜ σύμφωνα με τις παραγράφους 2, 3 και 4. Πριν από την έγκριση των όρων και προϋποθέσεων και μεθοδολογιών, ο Οργανισμός ή οι οικείες ρυθμιστικές αρχές αναθεωρούν τις προτάσεις, όπου απαιτείται, μετά από διαβούλευση με τους αντίστοιχους ΔΣΜ, ώστε να διασφαλίζεται ότι συνάδουν με τον σκοπό του παρόντος κανονισμού και συμβάλλουν στην ολοκλήρωση της αγοράς, τη μη διακριτική μεταχείριση, τον αποτελεσματικό ανταγωνισμό και την ομαλή λειτουργία της αγοράς.
                  
                  
                     2.   Οι προτάσεις για τους ακόλουθους όρους και προϋποθέσεις ή μεθοδολογίες και οι τυχόν τροποποιήσεις τους υπόκεινται στην έγκριση του Οργανισμού:
                     
                                 α)
                              
                              
                                 τα πλαίσια για τη δημιουργία των ευρωπαϊκών πλατφορμών σύμφωνα με το άρθρο 20 παράγραφος 1, το άρθρο 21 παράγραφος 1 και το άρθρο 22 παράγραφος 1·
                              
                           
                                 β)
                              
                              
                                 τις τροποποιήσεις των πλαισίων για τη δημιουργία των ευρωπαϊκών πλατφορμών σύμφωνα με το άρθρο 20 παράγραφος 5 και το άρθρο 21 παράγραφος 5·
                              
                           
                                 γ)
                              
                              
                                 τα τυποποιημένα προϊόντα δυναμικότητας εξισορρόπησης σύμφωνα με το άρθρο 25 παράγραφος 2·
                              
                           
                                 δ)
                              
                              
                                 τη μεθοδολογία ταξινόμησης για την ενεργοποίηση των προσφορών ενέργειας εξισορρόπησης σύμφωνα με το άρθρο 29 παράγραφος 3·
                              
                           
                                 ε)
                              
                              
                                 την εκτίμηση όσον αφορά την ενδεχόμενη αύξηση της ελάχιστης ποσότητας προσφορών ενέργειας εξισορρόπησης που προωθούνται στις ευρωπαϊκές πλατφόρμες σύμφωνα με το άρθρο 29 παράγραφος 11·
                              
                           
                                 στ)
                              
                              
                                 τις μεθοδολογίες τιμολόγησης της ενέργειας εξισορρόπησης και της διαζωνικής δυναμικότητας που χρησιμοποιείται για την ανταλλαγή ενέργειας εξισορρόπησης ή την εφαρμογή της διαδικασίας συμψηφισμού ανισορροπιών σύμφωνα με το άρθρο 30 παράγραφοι 1 και 5·
                              
                           
                                 ζ)
                              
                              
                                 την εναρμόνιση της μεθοδολογίας για τη διαδικασία κατανομής διαζωνικής δυναμικότητας για την ανταλλαγή δυναμικότητας εξισορρόπησης ή την κοινή χρήση εφεδρειών, σύμφωνα με το άρθρο 38 παράγραφος 3·
                              
                           
                                 η)
                              
                              
                                 τη μεθοδολογία για διαδικασία από κοινού βελτιστοποιημένης κατανομής διαζωνικής δυναμικότητας σύμφωνα με το άρθρο 40 παράγραφος 1·
                              
                           
                                 θ)
                              
                              
                                 τους κανόνες εκκαθάρισης ΔΣΜ-ΔΣΜ για την εκούσια ανταλλαγή ενέργειας σύμφωνα με το άρθρο 50 παράγραφος 1·
                              
                           
                                 ι)
                              
                              
                                 την εναρμόνιση των κύριων χαρακτηριστικών της εκκαθάρισης ανισορροπιών σύμφωνα με το άρθρο 52 παράγραφος 2.
                              
                           Ένα κράτος μέλος μπορεί να γνωμοδοτεί προς την οικεία ρυθμιστική αρχή σχετικά με τις προτάσεις όρων και προϋποθέσεων ή μεθοδολογιών που αναφέρονται στο πρώτο εδάφιο.
                  
                  
                     3.   Οι προτάσεις για τους ακόλουθους όρους και προϋποθέσεις ή μεθοδολογίες και οι τυχόν τροποποιήσεις τους υπόκεινται στην έγκριση όλων των ρυθμιστικών αρχών της οικείας περιφέρειας:
                     
                                 α)
                              
                              
                                 το πλαίσιο δημιουργίας της ευρωπαϊκής πλατφόρμας για τις εφεδρείες αντικατάστασης, σύμφωνα με το άρθρο 19 παράγραφος 1, για τη γεωγραφική περιοχή που αφορά όλους τους ΔΣΜ οι οποίοι εφαρμόζουν τη διαδικασία αντικατάστασης εφεδρείας σύμφωνα με το μέρος IV του κανονισμού (ΕΕ) 2017/1485·
                              
                           
                                 β)
                              
                              
                                 τη θέσπιση κοινών και εναρμονισμένων κανόνων και διαδικασίας για την ανταλλαγή και την προμήθεια δυναμικότητας εξισορρόπησης, σύμφωνα με το άρθρο 33 παράγραφος 1, για τη γεωγραφική περιοχή που αφορά δύο ή περισσότερους ΔΣΜ που ανταλλάσσουν ή επιθυμούν αμοιβαία να ανταλλάσσουν δυναμικότητα εξισορρόπησης·
                              
                           
                                 γ)
                              
                              
                                 τη μεθοδολογία υπολογισμού της πιθανότητας διαθέσιμης διαζωνικής δυναμικότητας μετά την προθεσμία υποβολής προσφορών διαζωνικής ενδοημερήσιας αγοράς, σύμφωνα με το άρθρο 33 παράγραφος 6, για τη γεωγραφική περιοχή που καλύπτει τους ΔΣΜ που ανταλλάσσουν δυναμικότητα εξισορρόπησης·
                              
                           
                                 δ)
                              
                              
                                 την εξαίρεση, για τη γεωγραφική περιοχή όπου έλαβε χώρα η προμήθεια δυναμικότητας εξισορρόπησης, βάσει της οποίας δεν επιτρέπεται στους παρόχους υπηρεσιών εξισορρόπησης να μεταβιβάζουν τις υποχρεώσεις που υπέχουν για την παροχή δυναμικότητας εξισορρόπησης, σύμφωνα με το άρθρο 34 παράγραφος 1·
                              
                           
                                 ε)
                              
                              
                                 την εφαρμογή μοντέλου ΔΣΜ-ΠΥΕ, σε γεωγραφική περιοχή που περιλαμβάνει δύο ή περισσότερους ΔΣΜ, σύμφωνα με το άρθρο 35 παράγραφος 1·
                              
                           
                                 στ)
                              
                              
                                 τη μεθοδολογία υπολογισμού της διαζωνικής δυναμικότητας για κάθε περιφέρεια υπολογισμού δυναμικότητας, σύμφωνα με το άρθρο 37 παράγραφος 3·
                              
                           
                                 ζ)
                              
                              
                                 σε γεωγραφική περιοχή που περιλαμβάνει δύο ή περισσότερους ΔΣΜ, την εφαρμογή της μεθοδολογίας για τη διαδικασία κατανομής διαζωνικής δυναμικότητας για την ανταλλαγή δυναμικότητας εξισορρόπησης ή την κοινή χρήση εφεδρειών, σύμφωνα με το άρθρο 38 παράγραφος 1·
                              
                           
                                 η)
                              
                              
                                 για κάθε περιφέρεια υπολογισμού δυναμικότητας, τη μεθοδολογία για διαδικασία βασιζόμενης στην αγορά κατανομής διαζωνικής δυναμικότητας σύμφωνα με το άρθρο 41 παράγραφος 1·
                              
                           
                                 θ)
                              
                              
                                 για κάθε περιφέρεια υπολογισμού δυναμικότητας, τη μεθοδολογία για διαδικασία κατανομής διαζωνικής δυναμικότητας βάσει ανάλυσης οικονομικής αποδοτικότητας και τον κατάλογο κάθε μεμονωμένης κατανομής διαζωνικής δυναμικότητας βάσει ανάλυσης οικονομικής αποδοτικότητας, σύμφωνα με το άρθρο 42 παράγραφοι 1 έως 5·
                              
                           
                                 ι)
                              
                              
                                 τους κανόνες εκκαθάρισης ΔΣΜ-ΔΣΜ σχετικά με την εκούσια ανταλλαγή ενέργειας, σύμφωνα με το άρθρο 50 παράγραφος 3, για τη γεωγραφική περιοχή που περιλαμβάνει όλους τους ΔΣΜ που προβαίνουν σε εκούσια ανταλλαγή ενέργειας εντός συγχρονισμένης περιοχής·
                              
                           
                                 ια)
                              
                              
                                 τους κανόνες εκκαθάρισης ΔΣΜ-ΔΣΜ σχετικά με την εκούσια ανταλλαγή ενέργειας, σύμφωνα με το άρθρο 50 παράγραφος 4, για τη γεωγραφική περιοχή που περιλαμβάνει όλους τους ασύγχρονα συνδεδεμένους ΔΣΜ που προβαίνουν σε εκούσια ανταλλαγή ενέργειας·
                              
                           
                                 ιβ)
                              
                              
                                 τους κανόνες εκκαθάρισης ΔΣΜ-ΔΣΜ σχετικά με την ακούσια ανταλλαγή ενέργειας, σύμφωνα με το άρθρο 51 παράγραφος 1, για κάθε συγχρονισμένη περιοχή·
                              
                           
                                 ιγ)
                              
                              
                                 τους κανόνες εκκαθάρισης ΔΣΜ-ΔΣΜ σχετικά με την ακούσια ανταλλαγή ενέργειας, σύμφωνα με το άρθρο 51 παράγραφος 2, για τη γεωγραφική περιοχή που περιλαμβάνει όλους τους ασύγχρονα συνδεδεμένους ΔΣΜ·
                              
                           
                                 ιδ)
                              
                              
                                 την απαλλαγή, σε επίπεδο συγχρονισμένης περιοχής, από την υποχρέωση εναρμόνισης των περιόδων εκκαθάρισης ανισορροπιών, σύμφωνα με το άρθρο 53 παράγραφος 2·
                              
                           
                                 ιε)
                              
                              
                                 τις αρχές για τους αλγόριθμους εξισορρόπησης, σύμφωνα με το άρθρο 58 παράγραφος 3, για τη γεωγραφική περιοχή που περιλαμβάνει δύο ή περισσότερους ΔΣΜ που ανταλλάσσουν δυναμικότητα εξισορρόπησης.
                              
                           Ένα κράτος μέλος μπορεί να γνωμοδοτεί προς την οικεία ρυθμιστική αρχή σχετικά με τις προτάσεις όρων και προϋποθέσεων ή μεθοδολογιών που αναφέρονται στο πρώτο εδάφιο.
                  
                  
                     4.   Οι προτάσεις για τους ακόλουθους όρους και προϋποθέσεις ή μεθοδολογίες και οι τυχόν τροποποιήσεις τους υπόκεινται στην κατά περίπτωση έγκριση κάθε ρυθμιστικής αρχής κάθε οικείου κράτους μέλους:
                     
                                 α)
                              
                              
                                 την εξαίρεση από τη δημοσίευση πληροφοριών για τις προσφερόμενες τιμές ενέργειας εξισορρόπησης ή δυναμικότητας εξισορρόπησης λόγω ανησυχιών για κατάχρηση της αγοράς, σύμφωνα με το άρθρο 12 παράγραφος 4·
                              
                           
                                 β)
                              
                              
                                 κατά περίπτωση, τη μεθοδολογία επιμερισμού των δαπανών που προκύπτουν από τις ενέργειες των ΔΣΔ, σύμφωνα με το άρθρο 15 παράγραφος 3·
                              
                           
                                 γ)
                              
                              
                                 τους όρους και τις προϋποθέσεις εξισορρόπησης, σύμφωνα με το άρθρο 18·
                              
                           
                                 δ)
                              
                              
                                 τον καθορισμό και τη χρήση ιδιότυπων προϊόντων, σύμφωνα με το άρθρο 26 παράγραφος 1·
                              
                           
                                 ε)
                              
                              
                                 τον περιορισμό όσον αφορά την ποσότητα των προσφορών που προωθούνται στις ευρωπαϊκές πλατφόρμες σύμφωνα με το άρθρο 29 παράγραφος 10·
                              
                           
                                 στ)
                              
                              
                                 την εξαίρεση από τον διαχωρισμό της προμήθειας ανοδικής και καθοδικής δυναμικότητας εξισορρόπησης σύμφωνα με το άρθρο 32 παράγραφος 3·
                              
                           
                                 ζ)
                              
                              
                                 κατά περίπτωση, τον μηχανισμό πρόσθετης εκκαθάρισης, χωριστής από την εκκαθάριση ανισορροπιών, για την εκκαθάριση των δαπανών προμήθειας δυναμικότητας εξισορρόπησης, των διοικητικών δαπανών και άλλων δαπανών σχετικών με την εξισορρόπηση των υπόχρεων εξισορρόπησης, σύμφωνα με το άρθρο 44 παράγραφος 3·
                              
                           
                                 η)
                              
                              
                                 τις παρεκκλίσεις από μία ή περισσότερες από τις διατάξεις του παρόντος κανονισμού, σύμφωνα με το άρθρο 62 παράγραφος 2·
                              
                           
                                 θ)
                              
                              
                                 τις δαπάνες που αφορούν τις υποχρεώσεις που επιβάλλονται στους διαχειριστές συστημάτων ή σε ορισθείσες τρίτες οντότητες σύμφωνα με τον παρόντα κανονισμό δυνάμει του άρθρου 8 παράγραφος 1.
                              
                           Ένα κράτος μέλος μπορεί να γνωμοδοτεί προς την οικεία ρυθμιστική αρχή σχετικά με τις προτάσεις όρων και προϋποθέσεων ή μεθοδολογιών που αναφέρονται στο πρώτο εδάφιο.
                  
                  
                     5.   Η πρόταση σχετικά με όρους και προϋποθέσεις ή μεθοδολογίες περιλαμβάνει προτεινόμενο χρονοδιάγραμμα για την εφαρμογή τους και περιγραφή των αναμενόμενων επιπτώσεών τους στους στόχους του παρόντος κανονισμού. Το πρόγραμμα εφαρμογής δεν υπερβαίνει τους δώδεκα μήνες μετά την έγκριση από τις οικείες ρυθμιστικές αρχές, εκτός εάν όλες οι οικείες ρυθμιστικές αρχές συμφωνήσουν να παρατείνουν το πρόγραμμα εφαρμογής ή εάν ορίζονται διαφορετικά προγράμματα στον παρόντα κανονισμό. Οι προτάσεις όρων και προϋποθέσεων ή μεθοδολογιών που υπόκεινται σε έγκριση από πολλές ρυθμιστικές αρχές σύμφωνα με την παράγραφο 3 υποβάλλονται στον Οργανισμό εντός μίας εβδομάδας από την υποβολή τους στις ρυθμιστικές αρχές. Οι προτάσεις όρων και προϋποθέσεων ή μεθοδολογιών που υπόκεινται σε έγκριση από μία ρυθμιστική αρχή σύμφωνα με την παράγραφο 4 μπορούν να υποβληθούν στον Οργανισμό εντός ενός μηνός από την υποβολή τους κατά την κρίση της ρυθμιστικής αρχής, ενώ υποβάλλονται κατόπιν αιτήματος του Οργανισμού για ενημερωτικούς σκοπούς σύμφωνα με το άρθρο 3 παράγραφος 2 του κανονισμού (ΕΕ) 2019/942 εάν ο Οργανισμός θεωρεί ότι η πρόταση έχει διασυνοριακό αντίκτυπο. Ύστερα από αίτημα των οικείων ρυθμιστικών αρχών, ο Οργανισμός εκδίδει γνώμη σχετικά με τις προτάσεις όρων και προϋποθέσεων ή μεθοδολογιών εντός τριών μηνών.
                  
                  
                     6.   Όταν για την έγκριση όρων και προϋποθέσεων ή μεθοδολογιών σύμφωνα με την παράγραφο 3 του παρόντος άρθρου ή για την τροποποίηση σύμφωνα με το άρθρο 6 απαιτείται απόφαση από περισσότερες της μίας ρυθμιστικές αρχές, οι σχετικές ρυθμιστικές αρχές διαβουλεύονται και συνεργάζονται στενά και συντονίζονται μεταξύ τους, με στόχο την επίτευξη συμφωνίας. Όταν ο Οργανισμός εκδίδει γνώμη, οι οικείες ρυθμιστικές αρχές λαμβάνουν υπόψη την εν λόγω γνώμη. Οι ρυθμιστικές αρχές ή, όπου είναι αρμόδιος, ο Οργανισμός, αποφασίζουν για τους όρους και τις προϋποθέσεις ή τις μεθοδολογίες που υποβλήθηκαν σύμφωνα με τις παραγράφους 2, 3 και 4, εντός έξι μηνών από την παραλαβή των όρων και προϋποθέσεων ή μεθοδολογιών από τον Οργανισμό ή από τη σχετική ρυθμιστική αρχή ή, κατά περίπτωση, από την τελευταία εμπλεκόμενη ρυθμιστική αρχή. Η περίοδος ξεκινά την επομένη από την υποβολή της πρότασης στον Οργανισμό σύμφωνα με την παράγραφο 2, στην τελευταία εμπλεκόμενη ρυθμιστική αρχή σύμφωνα με την παράγραφο 3 ή, κατά περίπτωση, στην οικεία ρυθμιστική αρχή σύμφωνα με την παράγραφο 4.
                  
                  
                     7.   Εάν οι οικείες ρυθμιστικές αρχές δεν καταλήξουν σε συμφωνία εντός της περιόδου που αναφέρεται στην παράγραφο 6, ή κατόπιν κοινού αιτήματός τους, ή κατόπιν αιτήματος του Οργανισμού σύμφωνα με το άρθρο 5 παράγραφος 3 τρίτο εδάφιο του κανονισμού (ΕΕ) 2019/942, ο Οργανισμός εκδίδει απόφαση σχετικά με τους υποβληθέντες όρους και προϋποθέσεις ή μεθοδολογίες εντός έξι μηνών από την ημέρα της παραπομπής, σύμφωνα με το άρθρο 5 παράγραφος 3 και το άρθρο 6 παράγραφος 10 δεύτερο εδάφιο του κανονισμού (ΕΕ) 2019/942.
                  
                  
                     8.   Κάθε μέρος μπορεί να υποβάλει καταγγελία κατά του οικείου διαχειριστή συστήματος ή ΔΣΜ σχετικά με τις υποχρεώσεις που υπέχει ο εν λόγω διαχειριστής συστήματος ή ΔΣΜ ή τις αποφάσεις που λαμβάνονται σύμφωνα με τον παρόντα κανονισμό και μπορεί να υποβάλει την καταγγελία στην οικεία ρυθμιστική αρχή η οποία, ενεργώντας ως αρχή επίλυσης διαφορών, εκδίδει απόφαση εντός δύο μηνών από την παραλαβή της καταγγελίας. Η προθεσμία αυτή είναι δυνατόν να παραταθεί κατά δύο μήνες επιπλέον, όταν ζητούνται συμπληρωματικές πληροφορίες από την οικεία ρυθμιστική αρχή. Η εν λόγω παραταθείσα περίοδος είναι δυνατόν να παραταθεί περαιτέρω, με τη σύμφωνη γνώμη του καταγγέλλοντος. Η απόφαση της οικείας ρυθμιστικής αρχής έχει δεσμευτική ισχύ, εκτός εάν και έως ότου ακυρωθεί κατόπιν προσφυγής.
                  
               
               
                  Άρθρο 6
                  Τροποποιήσεις όρων και προϋποθέσεων ή μεθοδολογιών των ΔΣΜ
                  
                     1.   Όταν ο Οργανισμός, όλες οι οικείες ρυθμιστικές αρχές από κοινού, ή η οικεία ρυθμιστική αρχή απαιτήσει τροποποίηση προκειμένου να εγκρίνει τους όρους και τις προϋποθέσεις ή τις μεθοδολογίες που υποβάλλονται σύμφωνα με το άρθρο 5 παράγραφοι 2, 3 και 4 αντίστοιχα, οι οικείοι ΔΣΜ υποβάλλουν πρόταση για τροποποίηση όρων και προϋποθέσεων ή μεθοδολογιών προς έγκριση εντός δύο μηνών μετά από το αίτημα του Οργανισμού ή των σχετικών ρυθμιστικών αρχών. Ο Οργανισμός ή οι σχετικές ρυθμιστικές αρχές λαμβάνουν απόφαση σχετικά με τους τροποποιημένους όρους και προϋποθέσεις ή τις μεθοδολογίες εντός δύο μηνών από την υποβολή τους.
                  
                  
                     2.   Εάν οι οικείες ρυθμιστικές αρχές δεν καταλήξουν σε συμφωνία σχετικά με όρους και προϋποθέσεις ή μεθοδολογίες εντός της προθεσμίας των δύο μηνών, ή κατόπιν κοινού αιτήματός τους, ή κατόπιν αιτήματος του Οργανισμού σύμφωνα με το άρθρο 5 παράγραφος 3 τρίτο εδάφιο του κανονισμού (ΕΕ) 2019/942, ο Οργανισμός εκδίδει απόφαση σχετικά με τους τροποποιημένους όρους και προϋποθέσεις ή μεθοδολογίες εντός έξι μηνών, σύμφωνα με το άρθρο 5 παράγραφος 3 και το άρθρο 6 παράγραφος 10 δεύτερο εδάφιο του κανονισμού (ΕΕ) 2019/942. Εάν οι σχετικοί ΔΣΜ δεν υποβάλουν πρόταση για την τροποποίηση όρων και προϋποθέσεων ή μεθοδολογιών, εφαρμόζεται η διαδικασία που προβλέπεται στο άρθρο 4.
                  
                  
                     3.   Ο Οργανισμός ή οι ρυθμιστικές αρχές, όπου είναι υπεύθυνοι για την έγκριση όρων και προϋποθέσεων ή μεθοδολογιών σύμφωνα με το άρθρο 5 παράγραφοι 2, 3 και 4, μπορούν αντιστοίχως να ζητήσουν προτάσεις τροποποίησης των εν λόγω όρων και προϋποθέσεων ή μεθοδολογιών και να καθορίσουν προθεσμία για την υποβολή των προτάσεων αυτών. Οι ΔΣΜ που είναι αρμόδιοι για την κατάρτιση πρότασης για όρους και προϋποθέσεις ή μεθοδολογίες δύνανται να προτείνουν τροποποιήσεις στις ρυθμιστικές αρχές και στον Οργανισμό. Οι προτάσεις για τροποποιήσεις των όρων και προϋποθέσεων ή μεθοδολογιών υποβάλλονται σε διαβούλευση σύμφωνα με τη διαδικασία που καθορίζεται στο άρθρο 10 και εγκρίνονται σύμφωνα με τη διαδικασία που καθορίζεται στα άρθρα 4 και 5.
                  
               
               
                  Άρθρο 7
                  Δημοσίευση όρων και προϋποθέσεων ή μεθοδολογιών στο διαδίκτυο
                  Οι ΔΣΜ που είναι αρμόδιοι για τον καθορισμό των όρων και προϋποθέσεων ή μεθοδολογιών σύμφωνα με τον παρόντα κανονισμό, τους δημοσιεύουν στο διαδίκτυο μετά την έγκρισή τους από τον Οργανισμό ή τις οικείες ρυθμιστικές αρχές ή, εάν δεν απαιτείται τέτοιου είδους έγκριση, μετά τον καθορισμό τους, εξαιρουμένων των περιπτώσεων στις οποίες αυτές οι πληροφορίες θεωρούνται εμπιστευτικές σύμφωνα με το άρθρο 11.»
               
            
         
         
            Άρθρο 4
            Τροποποιήσεις του κανονισμού (ΕΕ) 2017/1485
            Τα άρθρα 5 έως 8 του κανονισμού (ΕΕ) 2017/1485 αντικαθίστανται από το ακόλουθο κείμενο:
            
               
                  «Άρθρο 5
                  Όροι και προϋποθέσεις ή μεθοδολογίες των ΔΣΜ
                  
                     1.   Οι ΔΣΜ καταρτίζουν τους όρους και τις προϋποθέσεις ή μεθοδολογίες που απαιτούνται σύμφωνα με τον παρόντα κανονισμό και τα υποβάλλουν στον Οργανισμό σύμφωνα με το άρθρο 6 παράγραφος 2, στις αρμόδιες ρυθμιστικές αρχές σύμφωνα με το άρθρο 6 παράγραφος 3, ή στην ορισθείσα από το κράτος μέλος οντότητα σύμφωνα με το άρθρο 6 παράγραφοι 4 και 5, εντός των αντίστοιχων προθεσμιών που προβλέπονται στον παρόντα κανονισμό. Σε εξαιρετικές περιστάσεις, ιδίως σε περιπτώσεις όπου δεν είναι δυνατή η τήρηση προθεσμίας λόγω περιστάσεων εκτός της σφαίρας των ΔΣΜ, οι προθεσμίες για όρους και προϋποθέσεις ή μεθοδολογίες μπορεί να παραταθούν από τον Οργανισμό για διαδικασίες σύμφωνα με το άρθρο 6 παράγραφος 2, από κοινού από όλες τις αρμόδιες ρυθμιστικές αρχές για διαδικασίες σύμφωνα με το άρθρο 6 παράγραφος 3, και από την αρμόδια ρυθμιστική αρχή για διαδικασίες σύμφωνα με το άρθρο 6 παράγραφοι 4 και 5.
                  
                  
                     2.   Στην περίπτωση που πρόταση όρων και προϋποθέσεων ή μεθοδολογιών σύμφωνα με τον παρόντα κανονισμό πρέπει να καταρτιστεί και να συμφωνηθεί από περισσότερους του ενός ΔΣΜ, οι συμμετέχοντες ΔΣΜ συνεργάζονται στενά. Οι ΔΣΜ, με τη βοήθεια του ΕΔΔΣΜ ηλεκτρικής ενέργειας, ενημερώνουν τακτικά τις ρυθμιστικές αρχές και τον Οργανισμό σχετικά με την πρόοδο της κατάρτισης των εν λόγω όρων και προϋποθέσεων ή μεθοδολογιών.
                  
                  
                     3.   Όταν οι ΔΣΜ που αποφασίζουν επί προτάσεων όρων και προϋποθέσεων ή μεθοδολογιών οι οποίες αναφέρονται στο άρθρο 6 παράγραφος 2 δεν είναι σε θέση να καταλήξουν σε συμφωνία, αποφασίζουν με ειδική πλειοψηφία. Η ειδική πλειοψηφία για προτάσεις σύμφωνα με το άρθρο 6 παράγραφος 2 απαιτεί πλειοψηφία:
                     
                                 α)
                              
                              
                                 των ΔΣΜ που εκπροσωπούν τουλάχιστον το 55 % των κρατών μελών· και
                              
                           
                                 β)
                              
                              
                                 των ΔΣΜ που εκπροσωπούν κράτη μέλη τα οποία συγκεντρώνουν τουλάχιστον το 65 % του πληθυσμού της Ένωσης.
                              
                           
                  
                     4.   Η μειοψηφία αρνησικυρίας για αποφάσεις σχετικά με προτάσεις για όρους και προϋποθέσεις ή μεθοδολογίες που αναφέρονται στο άρθρο 6 παράγραφος 2 περιλαμβάνει ΔΣΜ που εκπροσωπούν τουλάχιστον τέσσερα κράτη μέλη, ειδάλλως θεωρείται ότι επιτυγχάνεται ειδική πλειοψηφία.
                  
                  
                     5.   Οι αποφάσεις των ΔΣΜ επί προτάσεων όρων και προϋποθέσεων ή μεθοδολογιών που αναφέρονται στο άρθρο 6 παράγραφος 3 λαμβάνονται με ειδική πλειοψηφία αν δεν κατέστη δυνατόν να επιτευχθεί συναίνεση και αφορούν περιφέρειες αποτελούμενες από περισσότερα των πέντε κράτη μέλη. Η ειδική πλειοψηφία για προτάσεις σύμφωνα με το άρθρο 6 παράγραφος 3 που απαιτείται είναι η πλειοψηφία:
                     
                                 α)
                              
                              
                                 των ΔΣΜ που εκπροσωπούν τουλάχιστον το 72 % των οικείων κρατών μελών· και
                              
                           
                                 β)
                              
                              
                                 των ΔΣΜ που εκπροσωπούν κράτη μέλη τα οποία συγκεντρώνουν ποσοστό τουλάχιστον 65 % του πληθυσμού της συγκεκριμένης περιφέρειας.
                              
                           
                  
                     6.   Η μειοψηφία αρνησικυρίας για αποφάσεις επί προτάσεων όρων και προϋποθέσεων ή μεθοδολογιών που αναφέρονται στο άρθρο 6 παράγραφος 3 περιλαμβάνει τουλάχιστον τον ελάχιστο αριθμό των ΔΣΜ που εκπροσωπούν πάνω από το 35 % του πληθυσμού των συμμετεχόντων κρατών μελών, συν τους ΔΣΜ που εκπροσωπούν τουλάχιστον ένα επιπλέον ενδιαφερόμενο κράτος μέλος, ειδάλλως θεωρείται ότι επιτυγχάνεται ειδική πλειοψηφία.
                  
                  
                     7.   Οι αποφάσεις των ΔΣΜ επί προτάσεων όρων και προϋποθέσεων ή μεθοδολογιών σύμφωνα με το άρθρο 6 παράγραφος 3 που αφορούν περιφέρειες αποτελούμενες από πέντε ή λιγότερα κράτη μέλη λαμβάνονται με ομοφωνία.
                  
                  
                     8.   Για τις αποφάσεις των ΔΣΜ επί προτάσεων όρων και προϋποθέσεων ή μεθοδολογιών σύμφωνα με τις παραγράφους 3 και 5, αποδίδεται μία ψήφος ανά κράτος μέλος. Εάν υπάρχουν περισσότεροι του ενός ΔΣΜ στην επικράτεια κράτους μέλους, το κράτος μέλος κατανέμει τα δικαιώματα ψήφου μεταξύ των ΔΣΜ.
                  
                  
                     9.   Όταν οι ΔΣΜ δεν υποβάλλουν αρχική ή τροποποιημένη πρόταση όρων και προϋποθέσεων ή μεθοδολογιών στις ρυθμιστικές αρχές ή στον Οργανισμό σύμφωνα με τα άρθρα 6 και 7 ή στις ορισθείσες από τα κράτη μέλη οντότητες σύμφωνα με το άρθρο 6 παράγραφος 4, εντός των προθεσμιών που ορίζονται στον παρόντα κανονισμό, υποβάλλουν στην ορισθείσα οντότητα, στις αρμόδιες ρυθμιστικές αρχές και στον Οργανισμό τα σχετικά σχέδια των όρων και προϋποθέσεων ή μεθοδολογιών και εξηγούν τους λόγους για τους οποίους δεν επιτεύχθηκε συμφωνία. Ο Οργανισμός, όλες οι αρμόδιες ρυθμιστικές αρχές από κοινού ή η αρμόδια ορισθείσα οντότητα λαμβάνουν τα κατάλληλα μέτρα για την έγκριση των απαιτούμενων όρων και προϋποθέσεων ή μεθοδολογιών σύμφωνα με το άρθρο 6, για παράδειγμα ζητώντας τροποποιήσεις ή αναθεωρώντας και συμπληρώνοντας τα σχέδια σύμφωνα με την παρούσα παράγραφο, μεταξύ άλλων και όπου δεν έχουν υποβληθεί σχέδια, και τα εγκρίνουν.
                  
               
               
                  Άρθρο 6
                  Έγκριση όρων και προϋποθέσεων ή μεθοδολογιών των ΔΣΜ
                  
                     1.   Κάθε ρυθμιστική αρχή ή, κατά περίπτωση, ο Οργανισμός, εγκρίνει τους όρους και τις προϋποθέσεις ή τις μεθοδολογίες που αναπτύσσουν οι ΔΣΜ σύμφωνα με τις παραγράφους 2 και 3. Η οντότητα που έχει ορίσει το κράτος μέλος εγκρίνει τους όρους και τις προϋποθέσεις ή τις μεθοδολογίες που έχουν αναπτύξει οι ΔΣΜ σύμφωνα με την παράγραφο 4. Η ορισθείσα οντότητα είναι η ρυθμιστική αρχή, εκτός εάν προβλέπεται διαφορετικά από το κράτος μέλος. Πριν από την έγκριση των όρων και των προϋποθέσεων ή των μεθοδολογιών, η ρυθμιστική αρχή, ο Οργανισμός ή η ορισθείσα οντότητα αναθεωρούν τις προτάσεις, όπου απαιτείται, μετά από διαβούλευση με τους αντίστοιχους ΔΣΜ, ώστε να διασφαλίζεται ότι συνάδουν με τον σκοπό του παρόντος κανονισμού και συμβάλλουν στην ολοκλήρωση της αγοράς, τη μη διακριτική μεταχείριση, τον αποτελεσματικό ανταγωνισμό και την ομαλή λειτουργία της αγοράς.
                  
                  
                     2.   Οι προτάσεις για τους ακόλουθους όρους και προϋποθέσεις ή μεθοδολογίες και οι τυχόν τροποποιήσεις τους υπόκεινται στην έγκριση του Οργανισμού, επί της οποίας κράτος μέλος δύναται να γνωμοδοτεί προς την οικεία ρυθμιστική αρχή:
                     
                                 α)
                              
                              
                                 οι καίριες οργανωτικές απαιτήσεις, τα καθήκοντα και οι αρμοδιότητες όσον αφορά την ανταλλαγή δεδομένων που σχετίζονται με την επιχειρησιακή ασφάλεια σύμφωνα με το άρθρο 40 παράγραφος 6·
                              
                           
                                 β)
                              
                              
                                 η μεθοδολογία για τη δημιουργία κοινών μοντέλων δικτύου, σύμφωνα με το άρθρο 67 παράγραφος 1 και το άρθρο 70·
                              
                           
                                 γ)
                              
                              
                                 η μεθοδολογία για τη συντονισμένη ανάλυση επιχειρησιακής ασφάλειας σύμφωνα με το άρθρο 75.
                              
                           
                  
                     3.   Οι προτάσεις για τους ακόλουθους όρους και προϋποθέσεις ή μεθοδολογίες και οι τυχόν τροποποιήσεις τους υπόκεινται στην έγκριση όλων των ρυθμιστικών αρχών της συγκεκριμένης περιφέρειας, επί της οποίας κράτος μέλος δύναται να γνωμοδοτεί προς την οικεία ρυθμιστική αρχή:
                     
                                 α)
                              
                              
                                 η μεθοδολογία για τον καθορισμό της ελάχιστης αδράνειας για κάθε συγχρονισμένη περιοχή σύμφωνα με το άρθρο 39 παράγραφος 3 στοιχείο β)·
                              
                           
                                 β)
                              
                              
                                 κοινές διατάξεις για κάθε περιφέρεια υπολογισμού δυναμικότητας για τη διαχείριση της περιφερειακής επιχειρησιακής ασφάλειας σύμφωνα με το άρθρο 76·
                              
                           
                                 γ)
                              
                              
                                 μεθοδολογία, τουλάχιστον σε επίπεδο συγχρονισμένης περιοχής, για την αξιολόγηση της σημασίας των παγίων στοιχείων για τον συντονισμό των διακοπών σύμφωνα με το άρθρο 84·
                              
                           
                                 δ)
                              
                              
                                 μεθοδολογίες, προϋποθέσεις και τιμές που περιλαμβάνονται στις επιχειρησιακές συμφωνίες συγχρονισμένων περιοχών στο άρθρο 118 σχετικά με:
                                 
                                             i)
                                          
                                          
                                             τις παραμέτρους καθορισμού της ποιότητας συχνότητας και τις παραμέτρους-στόχους ποιότητας συχνότητας σύμφωνα με το άρθρο 127·
                                          
                                       
                                             ii)
                                          
                                          
                                             τους κανόνες προσδιορισμού μεγέθους για τις ΕΔΣ σύμφωνα με το άρθρο 153·
                                          
                                       
                                             iii)
                                          
                                          
                                             τις επιπλέον ιδιότητες του ΕΔΣ σύμφωνα με το άρθρο 154 παράγραφος 2·
                                          
                                       
                                             iv)
                                          
                                          
                                             για τις συγχρονισμένες περιοχές GB και IE/NI, τα μέτρα για τη διασφάλιση της ανάκτησης ταμιευτήρων ενέργειας σύμφωνα με το άρθρο 156 παράγραφος 6 στοιχείο β)·
                                          
                                       
                                             v)
                                          
                                          
                                             για τις συγχρονισμένες περιοχές CE και Σκανδιναβίας, το ελάχιστο διάστημα ενεργοποίησης της ΕΔΣ που εγγυώνται οι πάροχοι ΕΔΣ σύμφωνα με το άρθρο 156 παράγραφος 10·
                                          
                                       
                                             vi)
                                          
                                          
                                             για τις συγχρονισμένες περιοχές CE και Σκανδιναβίας, τις παραδοχές και τη μεθοδολογία για την ανάλυση κόστους/οφέλους σύμφωνα με το άρθρο 156 παράγραφος 11·
                                          
                                       
                                             vii)
                                          
                                          
                                             για συγχρονισμένες περιοχές εκτός της CE και κατά περίπτωση, τα όρια για την ανταλλαγή ΕΔΣ μεταξύ ΔΣΜ σύμφωνα με το άρθρο 163 παράγραφος 2·
                                          
                                       
                                             viii)
                                          
                                          
                                             για τις συγχρονισμένες περιοχές GB και IE/NI, τη μεθοδολογία για τον καθορισμό της ελάχιστης παροχής εφεδρικής δυναμικότητας σε ΕΔΣ μεταξύ συγχρονισμένων περιοχών, που καθορίζεται σύμφωνα με το άρθρο 174 παράγραφος 2 στοιχείο β)·
                                          
                                       
                                             ix)
                                          
                                          
                                             τα όρια ως προς την ποσότητα ανταλλαγής ΕΔΣ μεταξύ συγχρονισμένων περιοχών, που καθορίζονται σύμφωνα με το άρθρο 176 παράγραφος 1, και τα όρια ως προς την ποσότητα καταμερισμού ΕΔΣ μεταξύ συγχρονισμένων περιοχών, που καθορίζεται σύμφωνα με το άρθρο 177 παράγραφος 1·
                                          
                                       
                                             x)
                                          
                                          
                                             τα όρια ως προς την ποσότητα ανταλλαγής ΕΑ μεταξύ συγχρονισμένων περιοχών, που καθορίζονται σύμφωνα με το άρθρο 178 παράγραφος 1, και τα όρια ως προς την ποσότητα καταμερισμού ΕΑ μεταξύ συγχρονισμένων περιοχών, που καθορίζονται σύμφωνα με το άρθρο 179 παράγραφος 1.
                                          
                                       
                           
                                 ε)
                              
                              
                                 μεθοδολογίες και προϋποθέσεις που περιλαμβάνονται στις επιχειρησιακές συμφωνίες για την ενότητα ΕΦΣ στο άρθρο 119 σχετικά με:
                                 
                                             i)
                                          
                                          
                                             τους περιορισμούς μεταβολής στην παραγωγή ενεργού ισχύος, σύμφωνα με το άρθρο 137 παράγραφοι 3 και 4·
                                          
                                       
                                             ii)
                                          
                                          
                                             τον συντονισμό ενεργειών που αποσκοπούν στη μείωση του ΣΕΑΣ, όπως ορίζεται στο άρθρο 152 παράγραφος 14·
                                          
                                       
                                             iii)
                                          
                                          
                                             μέτρα για τη μείωση του ΣΕΑΣ, με την επιβολή αλλαγών στην παραγωγή ή την κατανάλωση ενεργού ισχύος των μονάδων ηλεκτροπαραγωγής και των μονάδων ζήτησης σύμφωνα με το άρθρο 152 παράγραφος 16·
                                          
                                       
                                             iv)
                                          
                                          
                                             τους κανόνες προσδιορισμού μεγέθους ΕΑΣ σύμφωνα με το άρθρο 157 παράγραφος 1.
                                          
                                       
                           
                                 στ)
                              
                              
                                 μέτρα μετριασμού ανά συγχρονισμένη περιοχή ή ανά ενότητα ΕΦΣ σύμφωνα με το άρθρο 138·
                              
                           
                                 ζ)
                              
                              
                                 κοινή πρόταση ανά συγχρονισμένη περιοχή για τον καθορισμό των ενοτήτων ΕΦΣ σύμφωνα με το άρθρο 141 παράγραφος 2.
                              
                           
                  
                     4.   Εκτός αν προβλέπεται διαφορετικά από το κράτος μέλος, οι ακόλουθοι όροι και προϋποθέσεις ή μεθοδολογίες και οι τυχόν τροποποιήσεις τους υπόκεινται σε επιμέρους έγκριση από την οντότητα που ορίζεται από το κράτος μέλος σύμφωνα με την παράγραφο 1:
                     
                                 α)
                              
                              
                                 για τις συγχρονισμένες περιοχές GB και IE/NI, η πρόταση κάθε ΔΣΜ που καθορίζουν το επίπεδο της απώλειας ζήτησης στο οποίο το σύστημα μεταφοράς βρίσκεται σε κατάσταση γενικής διακοπής·
                              
                           
                                 β)
                              
                              
                                 το εύρος της ανταλλαγής δεδομένων με ΔΣΔ και σημαντικούς χρήστες δικτύου σύμφωνα με το άρθρο 40 παράγραφος 5·
                              
                           
                                 γ)
                              
                              
                                 πρόσθετες απαιτήσεις για ομάδες παροχής ΕΔΣ σύμφωνα με το άρθρο 154 παράγραφος 3·
                              
                           
                                 δ)
                              
                              
                                 εξαίρεση ομάδων παροχής ΕΔΣ από την παροχή ΕΔΣ σύμφωνα με το άρθρο 154 παράγραφος 4·
                              
                           
                                 ε)
                              
                              
                                 για τις συγχρονισμένες περιοχές CE και Σκανδιναβίας, η πρόταση που αφορά το ελάχιστο ενδιάμεσο διάστημα ενεργοποίησης που εγγυώνται οι πάροχοι ΕΔΣ όπως πρότεινε το ΔΣΜ σύμφωνα με το άρθρο 156 παράγραφος 9·
                              
                           
                                 στ)
                              
                              
                                 τεχνικές προδιαγραφές ΕΑΣ που ορίζονται από τον ΔΣΜ σύμφωνα με το άρθρο 158 παράγραφος 3·
                              
                           
                                 ζ)
                              
                              
                                 απόρριψη ομάδων παροχής ΕΑΣ από την παροχή ΕΑΣ σύμφωνα με το άρθρο 159 παράγραφος 7·
                              
                           
                                 η)
                              
                              
                                 τεχνικές απαιτήσεις για τη σύνδεση των μονάδων παροχής ΕΑ και των μονάδων παροχής ΕΑ που ορίζονται από τον ΔΣΜ σύμφωνα με το άρθρο 161 παράγραφος 3· και
                              
                           
                                 θ)
                              
                              
                                 απόρριψη ομάδων παροχής ΕΑ από την παροχή ΕΑ σύμφωνα με το άρθρο 162 παράγραφος 6.
                              
                           
                  
                     5.   Όταν μεμονωμένος διαχειριστής συστήματος ή ΔΣΜ οφείλει ή επιτρέπεται, δυνάμει του παρόντος κανονισμού, να καθορίζει ή να συμφωνεί με απαιτήσεις που δεν υπόκεινται στην παράγραφο 4, τα κράτη μέλη δύνανται να απαιτούν να εγκρίνονται προηγουμένως από την αρμόδια ρυθμιστική αρχή οι εν λόγω απαιτήσεις και οι τυχόν τροποποιήσεις τους.
                  
                  
                     6.   Η πρόταση σχετικά με όρους και προϋποθέσεις ή μεθοδολογίες περιλαμβάνει προτεινόμενο χρονοδιάγραμμα για την εφαρμογή τους και περιγραφή των αναμενόμενων επιπτώσεών τους στους στόχους του παρόντος κανονισμού. Οι προτάσεις όρων και προϋποθέσεων ή μεθοδολογιών που υπόκεινται σε έγκριση από πολλές ρυθμιστικές αρχές σύμφωνα με την παράγραφο 3 υποβάλλονται στον Οργανισμό εντός μίας εβδομάδας από την υποβολή τους στις ρυθμιστικές αρχές. Οι προτάσεις όρων και προϋποθέσεων ή μεθοδολογιών που υπόκεινται σε έγκριση από ορισθείσα οντότητα σύμφωνα με την παράγραφο 4 μπορούν να υποβληθούν στον Οργανισμό εντός ενός μηνός από την υποβολή τους, κατά την κρίση της ορισθείσας οντότητας, ενώ υποβάλλονται κατόπιν αιτήματος του Οργανισμού για ενημερωτικούς σκοπούς σύμφωνα με το άρθρο 3 παράγραφος 2 του κανονισμού (ΕΕ) 2019/942 εάν ο Οργανισμός θεωρεί ότι η πρόταση έχει διασυνοριακό αντίκτυπο. Μετά από αίτημα των αρμόδιων ρυθμιστικών αρχών, ο Οργανισμός εκδίδει εντός τριών μηνών γνώμη σχετικά με τις προτάσεις όρων και προϋποθέσεων ή μεθοδολογιών.
                  
                  
                     7.   Όταν για την έγκριση όρων και προϋποθέσεων ή μεθοδολογιών σύμφωνα με την παράγραφο 3 ή για την τροποποίηση σύμφωνα με το άρθρο 7 απαιτείται απόφαση από περισσότερες της μίας ρυθμιστικές αρχές σύμφωνα με την παράγραφο 3, οι αρμόδιες ρυθμιστικές αρχές διαβουλεύονται και συνεργάζονται στενά και συντονίζονται μεταξύ τους, με στόχο την επίτευξη συμφωνίας. Όταν ο Οργανισμός εκδίδει γνώμη, οι αρμόδιες ρυθμιστικές αρχές λαμβάνουν υπόψη την εν λόγω γνώμη. Οι ρυθμιστικές αρχές ή, κατά περίπτωση, ο Οργανισμός, λαμβάνουν αποφάσεις σχετικά με όρους και προϋποθέσεις ή μεθοδολογίες που υποβλήθηκαν σύμφωνα με τις παραγράφους 2 και 3, εντός έξι μηνών από την παραλαβή των όρων και προϋποθέσεων ή μεθοδολογιών από τον Οργανισμό ή τη ρυθμιστική αρχή ή, κατά περίπτωση, από την τελευταία εμπλεκόμενη ρυθμιστική αρχή. Η περίοδος ξεκινά την επομένη από την υποβολή της πρότασης στον Οργανισμό σύμφωνα με την παράγραφο 2, ή στην τελευταία εμπλεκόμενη ρυθμιστική αρχή σύμφωνα με την παράγραφο 3.
                  
                  
                     8.   Εάν δεν κατέστη δυνατόν οι ρυθμιστικές αρχές να καταλήξουν σε συμφωνία εντός της περιόδου που αναφέρεται στην παράγραφο 7, ή κατόπιν κοινού αιτήματός τους, ή κατόπιν αιτήματος του Οργανισμού σύμφωνα με το άρθρο 5 παράγραφος 3 τρίτο εδάφιο του κανονισμού (ΕΕ) 2019/942, ο Οργανισμός εκδίδει απόφαση σχετικά με τους υποβληθέντες όρους και προϋποθέσεις ή μεθοδολογίες εντός έξι μηνών, σύμφωνα με το άρθρο 5 παράγραφος 3 και το άρθρο 6 παράγραφος 10 δεύτερο εδάφιο του κανονισμού (ΕΕ) 2019/942..
                  
                  
                     9.   Όταν για την έγκριση των όρων και προϋποθέσεων ή μεθοδολογιών απαιτείται απόφαση από ενιαία ορισθείσα οντότητα σύμφωνα με την παράγραφο 4 ή από αρμόδια ρυθμιστική αρχή σύμφωνα με την παράγραφο 5, η ορισθείσα οντότητα ή η αρμόδια ρυθμιστική αρχή λαμβάνει απόφαση εντός έξι μηνών από την παραλαβή των όρων και των προϋποθέσεων ή των μεθοδολογιών. Η περίοδος ξεκινά την επομένη από την υποβολή της πρότασης στην ορισθείσα οντότητα σύμφωνα με την παράγραφο 4, ή στην αρμόδια αρχή σύμφωνα με την παράγραφο 5.
                  
                  
                     10.   Κάθε μέρος μπορεί να υποβάλει καταγγελία κατά του οικείου διαχειριστή συστήματος ή ΔΣΜ σχετικά με τις υποχρεώσεις που υπέχει ο οικείος διαχειριστής συστήματος ή ΔΣΜ ή τις αποφάσεις που λαμβάνονται σύμφωνα με τον παρόντα κανονισμό και μπορεί να υποβάλει την καταγγελία στη ρυθμιστική αρχή η οποία, ενεργώντας ως αρχή επίλυσης διαφορών, εκδίδει απόφαση εντός δύο μηνών από την παραλαβή της καταγγελίας. Η προθεσμία αυτή είναι δυνατόν να παραταθεί κατά δύο μήνες επιπλέον, όταν ζητούνται συμπληρωματικές πληροφορίες από τη ρυθμιστική αρχή. Η παραταθείσα περίοδος μπορεί να παραταθεί περαιτέρω με τη σύμφωνη γνώμη του καταγγέλλοντος. Η απόφαση της ρυθμιστικής αρχής έχει δεσμευτική ισχύ, εκτός εάν και έως ότου ακυρωθεί κατόπιν προσφυγής.
                  
               
               
                  Άρθρο 7
                  Τροποποιήσεις των όρων και προϋποθέσεων ή μεθοδολογιών των ΔΣΜ
                  
                     1.   Όταν ο Οργανισμός ή όλες οι αρμόδιες ρυθμιστικές αρχές από κοινού ζητήσουν τροποποίηση προκειμένου να εγκρίνουν τους όρους και προϋποθέσεις ή τις μεθοδολογίες που υποβάλλονται σύμφωνα με τις παραγράφους 2 και 3 του άρθρου 6, αντίστοιχα, οι οικείοι ΔΣΜ υποβάλλουν πρόταση για τροποποίηση όρων και προϋποθέσεων ή μεθοδολογιών προς έγκριση εντός δύο μηνών μετά από το αίτημα του Οργανισμού ή των ρυθμιστικών αρχών. Ο Οργανισμός ή οι αρμόδιες ρυθμιστικές αρχές λαμβάνουν απόφαση σχετικά με τους τροποποιημένους όρους και προϋποθέσεις ή τις μεθοδολογίες εντός δύο μηνών από την υποβολή τους.
                  
                  
                     2.   Όταν ορισθείσα οντότητα ζητεί τροποποίηση για να εγκρίνει τους όρους και τις προϋποθέσεις ή τις μεθοδολογίες που υποβάλλονται σύμφωνα με το άρθρο 6 παράγραφος 4, ή η αρμόδια ρυθμιστική αρχή απαιτεί τροποποίηση προκειμένου να εγκρίνει τις απαιτήσεις που υποβάλλονται σύμφωνα με το άρθρο 6 παράγραφος 5, ο οικείος ΔΣΜ υποβάλλει πρόταση τροποποίησης των όρων και προϋποθέσεων ή μεθοδολογιών ή απαιτήσεων προς έγκριση εντός δύο μηνών από το αίτημα της ορισθείσας οντότητας ή της αρμόδιας ρυθμιστικής αρχής. Η ορισθείσα οντότητα ή η αρμόδια ρυθμιστική αρχή λαμβάνουν απόφαση σχετικά με τους τροποποιημένους όρους και προϋποθέσεις ή τις μεθοδολογίες εντός δύο μηνών από την υποβολή τους.
                  
                  
                     3.   Εάν δεν κατέστη δυνατόν οι αρμόδιες ρυθμιστικές αρχές να καταλήξουν σε συμφωνία σχετικά με τους όρους και τις προϋποθέσεις ή τις μεθοδολογίες σύμφωνα με το άρθρο 6 παράγραφοι 2 και 3 εντός της προθεσμίας των δύο μηνών, ή κατόπιν κοινού αιτήματός τους, ή κατόπιν αιτήματος του Οργανισμού σύμφωνα με το άρθρο 5 παράγραφος 3 τρίτο εδάφιο του κανονισμού (ΕΕ) 2019/942, ο Οργανισμός εκδίδει απόφαση σχετικά με τους τροποποιημένους όρους και προϋποθέσεις ή μεθοδολογίες εντός έξι μηνών, σύμφωνα με το άρθρο 5 παράγραφος 3 και το άρθρο 6 παράγραφος 10 δεύτερο εδάφιο του κανονισμού (ΕΕ) 2019/942. Εάν οι οικείοι ΔΣΜ αδυνατούν να υποβάλουν πρόταση για την τροποποίηση όρων και προϋποθέσεων ή μεθοδολογιών, εφαρμόζεται η διαδικασία που προβλέπεται στο άρθρο 5 παράγραφος 9.
                  
                  
                     4.   Ο Οργανισμός ή οι ρυθμιστικές αρχές ή οι ορισθείσες οντότητες, όπου είναι υπεύθυνοι για την έγκριση όρων και προϋποθέσεων ή μεθοδολογιών σύμφωνα με το άρθρο 6 παράγραφοι 2, 3 και 4, μπορούν αντιστοίχως να ζητήσουν προτάσεις τροποποίησης των εν λόγω όρων και προϋποθέσεων ή μεθοδολογιών και να καθορίσουν προθεσμία για την υποβολή των προτάσεων αυτών. Οι ΔΣΜ που είναι αρμόδιοι για την κατάρτιση πρότασης για όρους και προϋποθέσεις ή μεθοδολογίες δύνανται να προτείνουν τροποποιήσεις στις ρυθμιστικές αρχές και στον Οργανισμό. Οι προτάσεις για την τροποποίηση των όρων και προϋποθέσεων ή μεθοδολογιών υποβάλλονται σε διαβούλευση, κατά περίπτωση, σύμφωνα με τη διαδικασία που ορίζεται στο άρθρο 11 και εγκρίνονται σύμφωνα με τη διαδικασία που ορίζεται στα άρθρα 5 και 6.
                  
               
               
                  Άρθρο 8
                  Δημοσίευση όρων και προϋποθέσεων ή μεθοδολογιών στο διαδίκτυο
                  
                     1.   Οι ΔΣΜ που είναι αρμόδιοι για τον καθορισμό των όρων και προϋποθέσεων ή μεθοδολογιών σύμφωνα με τον παρόντα κανονισμό, τους δημοσιεύουν στο διαδίκτυο μετά την έγκρισή τους από τον Οργανισμό ή τις αρμόδιες ρυθμιστικές αρχές ή, εάν δεν απαιτείται τέτοια έγκριση, μετά τον καθορισμό τους, εκτός εάν οι πληροφορίες αυτές θεωρούνται εμπιστευτικές σύμφωνα με το άρθρο 12.
                  
                  
                     2.   Η δημοσίευση αφορά επίσης:
                     
                                 α)
                              
                              
                                 βελτιώσεις των εργαλείων λειτουργίας του δικτύου σύμφωνα με το άρθρο 55 στοιχείο ε)·
                              
                           
                                 β)
                              
                              
                                 παραμέτρους-στόχους του ΣΕΑΣ, σύμφωνα με το άρθρο 128·
                              
                           
                                 γ)
                              
                              
                                 περιορισμούς μεταβολής σε επίπεδο συγχρονισμένης περιοχής σύμφωνα με το άρθρο 137 παράγραφος 1·
                              
                           
                                 δ)
                              
                              
                                 περιορισμούς μεταβολής σε επίπεδο ενότητας ΕΦΣ σύμφωνα με το άρθρο 137 παράγραφος 3·
                              
                           
                                 ε)
                              
                              
                                 μέτρα που λαμβάνονται στην κατάσταση συναγερμού λόγω ανεπάρκειας εφεδρείας ενεργού ισχύος σύμφωνα με το άρθρο 152 παράγραφος 11· και
                              
                           
                                 στ)
                              
                              
                                 αίτημα του ΔΣΜ σύνδεσης εφεδρείας προς πάροχο ΕΔΣ να καθιστά τις πληροφορίες διαθέσιμες σε πραγματικό χρόνο σύμφωνα με το άρθρο 154 παράγραφος 11.»
                              
                           
               
            
         
         
            Άρθρο 5
            Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Φεβρουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 158 της 14.6.2019, σ. 54.
         
            (2)  Κανονισμός (ΕΕ) 2015/1222 της Επιτροπής, της 24ης Ιουλίου 2015, σχετικά με τον καθορισμό κατευθυντήριων γραμμών για την κατανομή της δυναμικότητας και τη διαχείριση της συμφόρησης (ΕΕ L 197 της 25.7.2015, σ. 24).
         
            (3)  Κανονισμός (ΕΕ) 2016/1719 της Επιτροπής, της 26ης Σεπτεμβρίου 2016, σχετικά με τον καθορισμό κατευθυντήριας γραμμής για τη μελλοντική κατανομή δυναμικότητας (ΕΕ L 259 της 27.9.2016, σ. 42).
         
            (4)  Κανονισμός (ΕΕ) 2017/2195 της Επιτροπής, της 23ης Νοεμβρίου 2017, σχετικά με τον καθορισμό κατευθυντήριας γραμμής για την εξισορρόπηση ηλεκτρικής ενέργειας (ΕΕ L 312 της 28.11.2017, σ. 6).
         
            (5)  Κανονισμός (ΕΕ) 2017/1485 της Επιτροπής, της 2ας Αυγούστου 2017, σχετικά με τον καθορισμό κατευθυντήριων γραμμών για τη λειτουργία του συστήματος μεταφοράς ηλεκτρικής ενέργειας (ΕΕ L 220 της 25.8.2017, σ. 1).
         
            (6)  Κανονισμός (ΕΕ) 2019/942 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, για την ίδρυση Οργανισμού της Ευρωπαϊκής Ένωσης για τη Συνεργασία των Ρυθμιστικών Αρχών Ενέργειας (ΕΕ L 158 της 14.6.2019, σ. 22).
         
            (7)  Απόφαση του Γενικού Δικαστηρίου της 24ης Οκτωβρίου 2019 στην υπόθεση T-332/17, E-Control Austria κατά ACER.